V Čečensku bez súdu popravili takmer tridsať gejov, píše Novaja gazeta

MOSKVA. O poriadny rozruch sa materiálom o údajnej likvidácii najmenej 27 čečenských gejov v noci na 26. januára v pondelkovom vydaní postaral ruský denník Novaja gazeta, ktorý správu priniesol s odvolaním sa na vysokopostaveného informátora z čečenských úradov. Periodikum zverejnilo aj mená 27 mladých mužov, ktorých mali zadržať bez vznesenia žaloby a následne pripraviť o život. Zoznam obetí však podľa denníka nemusí byť konečný, pretože vie až o 56 obyvateľoch Čečenska zadržaných v rôznom čase, avšak s identickým dátumom úmrtia. Medzinárodná organizácia pre ochranu ľudských práv Amnesty International (AI) považuje správu za vierohodnú a požaduje úplné objasnenie prípadu. Bezpečnostné sily nemôžu zabíjať a mučiť len preto, že nosia uniformy, formuloval predstaviteľ AI Denis Krivošejev. Hovorca Kremľa Dmitrij Peskov poprel v pondelok večer pre ruské médiá informácie Novej gazety s odvolaním sa na preverenie vierohodnosti tejto informácie ruskými i čečenskými orgánmi. Hovorca Kremľa Dmitrij Peskov predtým v reakcii uviedol, že obsah správy vzal na vedomie, avšak vzhľadom na anonymitu zdroja sa k nemu nemôže vyjadriť. Ruská ombudsmanka Tatiana Moskaľkovová sa obrátila na vyšetrovateľov aj s ohľadom na zverejnené mená. Spomínané noviny, ktoré v uplynulých mesiacoch opakovane informovali o únosoch homosexuálov a ich zneužívaní v Čečensku, však kritizujú zodpovedných za pomalosť, respektíve absenciu objasnenia predmetných prípadov Kauza prenasledovaných čečenských gejov bola v máji jednou z tém rozhovoru nemeckej kancelárky Angely Merkelovej s ruským prezidentom Vladimirom Putinom. Šéfka nemeckej spolkovej vlády naliehala na najvyššieho ruského predstaviteľa, aby pomohol chrániť práva homosexuálov v Čečensku. Čečenské úrady v minulosti už odmietli samotnú existenciu homosexuálov v republike. Ruské vedenie nariadilo prešetrenie vznesených podozrení, ktoré však podľa spomínaného denníka čečenskí predstavitelia sabotujú. V máji pricestoval do Francúzska prvý z čečenských gejov, od júna im Nemecko začalo udeľovať špeciálne víza na základe humanitárnych dôvodov, ktorými sú správy o zatýkaní, zadržiavaní a mučení v kaukazskej republike na juhu Ruskej federácie.


Pôvabnica aj vzácna opičia hlava rastú, hubárov zastavia prvé mrazy

Hubárska sezóna sa končí, ale bola úspešnejšia než minuloročná. Hubárom tento rok pomohol dážď.

BRATISLAVA. Dopriať si na raňajky praženicu z čerstvých húb, ktoré majú ako bonus vznešený názov, je možné aj na jeseň. Pôvabnica fialová a strmuľka inoväťová sú jedlé huby typické práve pre chladnejšie mesiace a v kuchyni dokážu zastúpiť dokonca populárny dubák, ktorý už nerastie. Hubári z nich často pripravujú aj hubovú polievku. Kým neprídu nepretržité mrazy, hubári ich v slovenských lesoch ešte majú šancu nájsť. „Musí nastať riadne mrznutie niekoľko dní za sebou a vtedy môžeme povedať, že hubárska sezóna sa definitívne skončila,“ hovorí mykológ Stanislav Glejdura. Ak je v lete dlhodobo sucho, prejaví sa to na slabej hubárskej sezóne. Minulý rok sme pre to ani nemohli usporiadať výstavu húb. Ľuďom zostáva na hubárčenie už len niekoľko dní. Mrazivé noci by mali podľa meteorológa Jozefa Kozuba zo Slovenského hydrometeorologického ústavu prísť už od utorka budúceho týždňa. Prituhne však aj cez deň, keď denná teplota klesne pod desať stupňov Celzia. Hubárka Soňa Exlerová z Krásnej Vsi v okrese Bánovce nad Bebravou chodí na huby počas celej sezóny. Najradšej hubárči v lete, ale užiť si vie aj jesenné prechádzky v blízkych Strážovských vrchoch. Práve na začiatku novembra tu natrafila na vzácnu chránenú hubu, koralovca ježovitého. Na Slovensku sa vyskytuje zriedkavo a za jeho odtrhnutie je pokuta 69 eur. Tvarom pripomína morský koral, z čoho pochádza aj jeho názov. Ľudovo sa však prezýva aj opičia hlava. Rastie väčšinou na poškodených kmeňoch bukov a dubov a má liečivé účinky pri problémoch z trávením. „Každý zanietený hubár sa poteší, keď na koralovca narazí,“ hovorí Exlerová. Na jeseň zvykne zbierať pôvabnice a strmuľky, ktoré aj zavára. Nájsť sa podľa nej dajú aj v týchto dňoch. Hovorí, že v okolí Trenčína rástli pred niekoľkými týždňami aj suchohríby či rýdziky, no bolo ich pomenej. Hubárska sezóna začína na jar, keď rastú smrčky a májovky. Dubák začína rásť až koncom mája, na jeseň sa však jeho sezóna končí. V menšej miere vtedy ešte rastú smrekovce či ľahko rozpoznateľné bedle. Tohtoročnú sezónu hodnotí Glejdura ako úspešnú. V porovnaní s tou predošlou bolo v lesoch oveľa viac húb. Na ich výskyt vplývajú podľa neho zrážky, ktoré napadnú počas leta. Čím viac ich je, tým viac húb narastie. „Ak je v lete dlhodobo sucho, prejaví sa to na slabej hubárskej sezóne. Minulý rok sme pre to ani nemohli usporiadať výstavu húb,“ hovorí Glejdura. Predpovedať, či hubári budú mať čo zbierať budúci rok, sa podľa neho v predstihu nedá. „Ukáže to až budúce leto, pretože vtedy sa tvoria plodnice,“ vysvetľuje.   Tento text ste mohli čítať vďaka tomu, že platíte za obsah. Vážime si to.


Urážka a zbytočnosť. Tak hovorí Erdogan o americkom uznaní genocídy Arménov

Snemovňa reprezentantov vraždenie Arménov oficiálne uznala za genocídu.

ANKARA. Turecký prezident Recep Tayyip Erdogan odsúdil v stredu krok Snemovne reprezentantov Kongresu USA, ktorá vraždenie Arménov v Osmanskej ríši v rokoch 1915-17 oficiálne uznala za genocídu. Toto uznanie zo strany USA označil za "zbytočné" a za "najväčšiu urážku" tureckého ľudu," informovala agentúra AFP. "Odtiaľto sa obraciam na verejnú mienku v USA a na celý svet: tento krok je zbytočný a my ho neuznávame," vyhlásil Erdogan v televíziou prenášanom prejave. "Našej viere je genocída zakázaná. Považujeme takéto obvinenie za najväčšiu urážku tureckého ľudu," dodal. Za arménsku genocídu sa označuje hromadné vyvraždenie 1,5 milióna Arménov jednotkami osmanských Turkov z rokov 1915-17.Podľa arménskych zdrojov si masakry a deportácie Arménov v Osmanskej ríši v týchto rokoch vyžiadali až 1,5 milióna mŕtvych.Turecká strana pripúšťa bilanciu 300-tisíc až 500-tisíc obetí, pričom odmieta označovať vtedajšie udalosti za systematické vraždenie Arménov a teda za genocídu. Turecký minister zahraničných vecí Mevlüt Čavušoglu uviedol, že americká Snemovňa reprezentantov sa chce pomstiť za dohody, ktoré Turecko podpísalo s Washingtonom a Moskvou o stiahnutí sýrsko-kurdských milícií. Ruský minister obrany Sergej Šojgu predtým v utorok informoval, že kurdské sily v predstihu dokončili svoj odsun z bezpečnostnej zóny na severovýchode Sýrie, čo im ukladala dohoda medzi Ruskom a Tureckom. Turecko si tiež v stredu predvolalo amerického veľvyslanca. Ankara označila hlasovanie v Kongrese za nezmyselný politický krok, ktorého jedinými adresátmi sú arménska lobby a protiturecké skupiny. Uznesenia Snemovne reprezentantov a Senátu nie sú právne záväzné a majú skôr poradný charakter. Zákonodarcovia teda vyjadrujú svoj názor na konkrétnu otázku a orgány výkonnej moci majú právo tieto dokumenty ignorovať.


Slováci odvrátili prehru Chicaga. Pánik asistoval pri góle Hossu

Marián Hossa strelil svoj druhý gól v sezóne. Richard Pánik si drží priemer stále viac ako bod na zápas.

BRATISLAVA. Blíži sa záver zápasu. Prebieha 58. minúta. Chicago prehráva 1:2, ale má výhodu presilovej hry. Dôveru v útočnej formácii dostávajú aj Slováci. Brankár Corey Crawford zostáva na striedačke. Puk získava Jonathan Toews. Posúva ho krížnou prihrávkou pred bránu, kde už číhajú Richard Pánik aj Marián Hossa. Skúsený veterán napokon pretláča puk do siete. Vyrovnáva na 2:2. Pánik si pripisuje asistenciu. Blackhawks napokon doviedli súboj na ľade New Jersey do predĺženia. A v ňom Artemij Panarin rozhodol o tom, že si domov odvezú všetky body. Marián Hossa zaznamenal svoj druhý gól v tomto ročníku. Predtým sa presadil 18. októbra v zápase proti Philadelphii. Dokopy nazbieral päť bodov (2+3). V skvelých výkonoch pokračuje Richard Pánik, ktorý si stále udržuje priemer viac ako jeden bod na zápas. Prihrávka na Hossov gól je preňho už deviatym bodom v prebiehajúcej sezóne. Odohral pritom len osem duelov. Na konte má šesť gólov a tri asistencie. Medzi strelcami mu naďalej patrí delená líderská pozícia. V tabuľke produktivity je na šiestom mieste. Prvý Connor McDavid z Edmontonu získal dvanásť bodov. Významný podiel na triumfe Blackhawks mal aj brankár Corey Crawford, ktorý dosiahol svoje osobné sezónne maximum tridsať úspešných zákrokov. Hoci klub Winnipeg Jets povolal mladého slovenského útočníka Marka Daňa v priebehu piatka z farmárskeho tímu Manitoba Moose do NHL, šancu ešte nedostal a svoj premiérový štart v tomto ročníku si zatiaľ nepripísal. Jets však aj bez neho vyhrali v Colorade 1:0. Fantasticky zachytal brankár Michael Hutchinson, ktorý kryl všetkých tridsaťsedem striel súpera. Zo Slovákov v noci zasiahol do súbojov už len obranca Edmontonu Andrej Sekera. Do štatistík sa bodovo nezapísal, tešil sa však z víťazstva. Oilers vyhrali na ľade Vancouveru 2:0 a pokračujú v skvelých výkonoch. Z doterajších ôsmich stretnutí zaváhali iba jediný raz. Aktuálne ťahajú sériu piatich víťazstiev za sebou. So štrnástimi bodmi Edmonton vedie tabuľku Západnej konferencie. V minulej sezóne v nej pritom obsadil jasne posledné miesto. V celej NHL získal tento rok viac bodov zatiaľ len Montreal Canadiens - pätnásť. Sekera vo Vancouveri strávil na ľade opäť najviac času spomedzi všetkých hráčov mužstva. Do štatistík si zapísal iba jeden strelecký pokus. NHL - piatok: Góly: 16. PA Parenteau (Smith-Pelly, Auvitu), 45. J. Moore (Palmieri, T. Hall) - 27. Panarin (P. Kane, Seabrook), 58. Marián Hossa (Pánik, Toews), 62. Anisimov (Panarin, D. Keith) Marián Hossa (Chicago) odohral 16:51 min, vyslal štyri strely na bránu, dal jeden gól a do štatistík si pripísal tiež jeden hit a jeden mínusový bod Richard Pánik (Chicago) odohral 17:07 min, ani raz nevystrelil na bránu, ale zaznamenal jednu asistenciu, tri hity a jeden mínusový bod Góly: 13. Skinner (Hanifin, V. Rask), 21. Skinner (Pesce, Slavin), 40. Bickell (Skinner, V. Rask) - 9. Zuccarello (Zibanejad, Buchnevich), 33. Zuccarello (McDonagh, H. Lundqvist) Góly: 11. Gagner (Hartnell, Sedlak), 11. Saad (Foligno, Werenski), 14. Saad (Foligno, Wennberg), 15. Gagner (Foligno, Wennberg) Góly: 6. D. Hamilton (Gaudreau, Jokipakka), 22. S. Bennett (Chiasson, D. Hamilton), 31. D. Hamilton (Ferland, Brodie), 50. Monahan (Gaudreau, Chiasson), 53. Michael Frolík (M. Backlund, M. Tkachuk) - 12. E. Karlsson (M. Hoffman, Brassard), 15. Turris (Phaneuf, Dzingel) Góly: 29. S. Matthias (Armia, Morrissey) Marka Daňa (Winnipeg) povolalo v piatok vedenie klubu z farmy do prvého tímu, ale do hry v zápase proti Coloradu ešte nezasiahol Góly: 32. McDavid (M. Lučič, Lander), 59. M. Lučič Andrej Sekera (Edmonton) odohral 21:32 min, vyslal jednu strelu na bránu, do štatistík sa bodovo nezapísal


Maďarské strany sa dohodli na spoločnej kandidátke bez Mosta

SMK, Spolupatričnosť a Maďarské fórum odmietajú spoluprácu so stranou Smer, Most nie.

BRATISLAVA. Rokovania piatich maďarských strán o možnej volebnej spolupráci v centrále Strany maďarskej komunity (SMK) boli prerušené. Z vyjadrení jednotlivých strán vyplývajú rozpory medzi dvomi najsilnejšími menšinovými stranami - mimoparlamentnou SMK a koaličným Mostom-Híd. Predsea Maďarského fóra následne uviedol, že jeho strana, SMK a Spolupatričnosť majú vytvoriť spoločnú kandidačnú listinu do budúcoročných parlamentných volieb. Simon dodal, že ďalšie rokovanie má byť budúci týždeň. "Spolupatričnosť vytvorí právne podmienky a premenuje sa na Magyar Közöségi Összefogás - Maďarská komunitná spolupatričnosť," vysvetlil Simon s tým, že pod týmto názvom budú strany kandidovať. Spolupatričnosť už aj oficiálne požiadala na Ministerstve vnútra SR o premenovanie. "Pretože cieľom každej zo spolupracujúcich strán je dosiahnutie čo možno najširšej komunitnej spolupráce, nechávajú dvere k ďalším rokovaniam otvorené aj pre strany Most-Híd a MKDA, keby sa rozhodli svoj postoj voči Smeru-SD zmeniť," ozrejmil tlačový tajomník SMK Róbert Králik. SMK naznačila, že Most-Híd na rozdiel od nich nevylučuje spoluprácu so Smerom-SD. Most-Híd odkázal, že rokovania ukončila SMK a jeho delegáciu poslala preč z miestnosti. Podľa predsedu Maďarského fóra Zsolta Simona budú rokovania pokračovať na budúci týždeň. Tlačový tajomník SMK Róbert Králik informoval, že strany SMK, Spolupatričnosť a Maďarské fórum odmietajú spoluprácu so stranou Smer-SD, kým strany Most-Híd a Maďarská kresťanskodemokratická aliancia (MKDA) spoluprácu podmieňujú konsenzom strán. SMK tvrdí, že sa bude naďalej snažiť o dosiahnutie čo najširšej spolupráce maďarských subjektov. Podľa hovorkyne Mosta-Híd Kláry Magdeme štvrtkové rokovanie ukončila SMK s tým, že požiadala delegácie strany Most-Híd a MKDA, aby opustili rokovaciu miestnosť. Spraviť tak mali po tom, ako odmietli všetky kompromisné návrhy prezentované stranami Most-Híd a MKDA. „Rokovania jednoznačne potvrdzujú, že pre SMK a Spolupatričnosť je naháňanie politických bodov dôležitejšie, ako zabezpečiť jednotné zastúpenie Maďarov. Ich motiváciou je, aby sa viezli na vlne nespokojnosti a nie to, aby sme garantovali silné a úspešné zastupovanie Maďarov v parlamente a vo vláde," uviedla Klára Magdeme. "Sme veľmi sklamaní, že po tom, ako pred dvoma týždňami SMK odmietla ´Stranu regiónov´, teraz bez kompromisov ukončila aj rokovanie piatich strán. Ukázalo sa, že pre niektorých je aj po desiatich rokoch nenávisť oveľa dôležitejšia ako záujmy spoločnosti,“ informovala Magdeme. Most-Híd sa podľa jej slov naďalej snaží dosiahnuť to, čo je dôležité pre ich voličov - zabezpečiť zastúpenie Maďarov, národnostných menšín a regiónov v parlamente a vo vláde. Predseda Maďarského fóra Zsolt Simon tvrdí, že Most-Híd sa natoľko viaže na Smer-SD, že nedokáže vylúčiť povolebnú spoluprácu s nimi. „Maďarské fórum, SMK a Spolupatričnosť urobili veľký kompromis, aby vedeli vytvoriť spoločnú kandidátku. Spolupatričnosť vytvorí právne podmienky a premenuje sa na Magyar Közöségi Összefogás – Maďarská komunitná spolupatričnosť,“ informoval Simon a dodal, že ďalšie rokovania budú na budúci týždeň. Most-Híd a SMK sa tento mesiac dohodli na vytvorení volebnej strany s menšou MKDA, túto formu spolupráce však nakoniec odmietlo republikové predstavenstvo SMK. Následne začalo rokovať päť strán hlásiacich sa k maďarskej menšine. SMK minulý týždeň uviedla, že jej cieľom je vytvorenie vlády bez Smeru-SD, SNS a ĽSNS. Prieskumy verejnej mienky ukazujú, že samostatne by sa v súčasnosti do parlamentu nedostali ani Most-Híd, ani SMK. Zvyšné tri strany Magyar Fórum - Maďarské fórum, MKDSZ-MKDA a Összefogás-Spolupatričnosť majú ešte nižšie preferencie alebo sa vo výsledkoch prieskumov ani neobjavujú.


Macronova koalícia vedie v prieskumoch pred parlamentnými voľbami

Ak by sa voľby konali dnes, na druhom mieste by skončila pravicová koalícia a tretiu priečku by obsadil Národný front.

BRUSEL, PARÍŽ. Ašpirantom na víťazstvo v prvom kole francúzskych parlamentných volieb je koalícia prezidenta Emmanuela Macrona, vyplýva z najnovšej sondáže. Na druhom mieste by skončila pravicová koalícia a tretiu priečku by obsadil Národný front (FN) Marine Le Penovej. Donedávna vládnuci socialisti by získali len deväť percent hlasov. Macronova koalícia zložená zo strán Republika vpred! (REM) a Demokratické hnutie (MoDem) by podľa prieskumu spoločností Ipsos/Sopra Steria získala v prvom kole volieb 29,5 percenta hlasov. Reálnejšou sa tak stáva možnosť, že by koalícia získala parlamentnú väčšinu, pripomína server francúzskeho rádia France Info. Na druhom mieste sa v prieskume umiestnila koalícia Republikáni (LR) a Únia demokratov a nezávislých (UDI) so ziskom 22 percent hlasov. Až na tretej priečke s 18 percentami by sa umiestnila strana Marine Le Penovej. V pondelok zverejnenom prieskume spoločnosti Odoxa ale FN obsadil druhú priečku. Na štvrtom mieste v aktuálnom prieskume skončilo Nepoddajné Francúzsko (FI) Jeana-Luca Mélenchona a na piatom ešte donedávna vládna Socialistická strana (PS). Tá v prezidentských voľbách utrpela debakel a v kuloároch zaznieva, že je na pokraji rozpadu. Väčšina opýtaných sa v prieskumu vyjadrila, že je spokojná s prvými krokmi Macrona v prezidentskom úrade. Na druhej strane 45 percent respondentov uviedlo, že si nepraje, aby Macron získal väčšinu v dolnej komore francúzskeho parlamentu. Len 28 percent opýtaných má opačný názor a zvyšní oslovení aktuálnu hlavu štátu nepodporujú, ale dopriali by mu parlamentnú väčšinu. Prieskum bol vykonaný pre francúzske verejnoprávne médiá v dňoch 26. až 28. mája na reprezentatívnej vzorke 2138 voličov. Parlamentná väčšina a vláda, ktorá z nej vzíde, zohráva vo francúzskom poloprezidentskom systéme dôležitú úlohu. Ak je prezident i vláda z jednej politickej strany, hlavným nositeľom výkonnej moci je hlava štátu. Ak je vláda z inej politickej strany, dominantnú úlohu zastáva premiér a prezident má skôr reprezentatívnu funkciu. Prvé kolo francúzskych parlamentných volieb bude v 11. júna, druhé kolo Francúzov čaká o týždeň neskôr.


Polícia stále vyšetruje prípad komunikácie Borisa Kollára s mladistvou

BRATISLAVA. Polícia zatiaľ neukončila vyšetrovanie prípadu komunikácie poslanca Národnej rady (NR) SR Borisa Kollára (Sme rodina) s mladistvou ženou na sociálnej sieti. Pre TASR to uviedol hovorca Prezídia Policajného zboru Martin Wäldl. "Vzhľadom na to, že v uvedenej trestnej veci naďalej prebieha vyšetrovanie, nie je možné poskytnúť žiadne bližšie informácie," odpovedal Wäldl na otázku TASR či polícia v tejto veci vzniesla obvinenie alebo rozhodla iným spôsobom. Prezident Policajného zboru Tibor Gašpar v marci tohto roka informoval, že polícia od novembra minulého roka vedie trestné stíhanie vo veci ohrozovania mravnej výchovy mládeže na tom skutkovom základe, že neznámy páchateľ mal od začiatku roka 2014 na sociálnej sieti oslovovať mladistvú osobu spôsobom, ktorým ju mohol navádzať na záhaľčivý život. V prípade strážcovia zákona vypočuli aj poslanca parlamentu Borisa Kollára, ktorý sa ku komunikácii s klientkou galantského resocializačného zariadenia priznal. Na brífingu okrem iného uviedol, že s dievčaťom sa nikdy nestretol, nevedel, koľko má rokov, ani že je klientka resocializačného zariadenia.


Frankfurtské letisko nakrátko odstavili drony

Dopravu na letisku prerušili takmer na pol hodiny.

FRANKFURT NAD MOHANOM. Letisko vo Frankfurte nad Mohanom, ktoré je najrušnejším v Nemecku, prerušilo v piatok na necelú polhodinu svoju prevádzku po tom, ako boli v danej oblasti spozorované dva drony. Tlačová agentúra DPA o tom informovala s odvolaním sa na vyhlásenie prevádzkovateľskej spoločnosti Fraport. V súlade s princípom "Bezpečnosť na prvom mieste" nesmelo v čase od 17.16 do 17.45 h vzlietať ani pristávať žiadne lietadlo, uviedol nemenovaný hovorca. Obnovenie prevádzky bolo umožnené až po tom, ako nemecká polícia potvrdila, že drony už nie sú viditeľné. Prípady, keď spozorovanie bezposádkových strojov obmedzilo leteckú dopravu, zaznamenali v poslednom období aj pri Londýne, v Dubaji či New Yorku, pripomenula DPA.


Zrušenie ľudských pohlaví v Európe je hoax

Článok na pomedzí satiry a hoaxu získava tisíce lajkov

Európska rada pre korektnosť a spolužitie rozhodla, že od roku 2018 sa zruší rozdeľovanie ľudí podľa pohlaví. Od budúceho roku tak nebude nikto muž ani žena. Všetci si budeme rovní a budeme jednoducho „to“. Takýto text zverejnila česká webová stránka g.cz, odkazuje naň aj niekoľko ďalších webov. Len zo samotnej g.cz však na facebooku získal 7600 lajkov. V texte sa dočítame, že Európska rada pre korektnosť a spolužitie rozhodla o zrušení delenia ľudí na základe pohlavia. Článok cituje vyjadrenie údajného predsedu rady Emanuelle Irglisa, ktorý hovorí o nespokojnosti rôznych transnešťastníkov a ,,obludiek“ hlásiacich sa k tretiemu pohlaviu. Vraj je potrebné, aby sa mlčiaca väčšina prispôsobila hlasnej menšine. Ďalej sa autor vyjadruje k zrušeniu oslovenia ,,dámy a páni“ v londýnskom metre. Uverejňuje citácie viacerých ľudí, ktorí toto opatrenie vítajú. Jedným z nich je napr. Margarit Xanono. Margarit Xanono tvrdí, že sa narodilo ako muž v mužskom tele, ale cítilo sa byť mužom v ženskom tele. Svoj problém nakoniec vyriešilo operatívnym zákrokom, v rámci ktorého boli genitálie nahradené kravským zvonom. Na návrh zrušenia pohlaví zareagoval pozitívne aj Franz Gudrun, ktorý sa stal matkou, kojacou dieťa. Franz je údajne predsedom Zväzu otcovia majú právo byť matkami. Napíšte nám na hoax@sme.sk Európska rada pre korektnosť a spolužitie neexistuje. Jej predseda Emanuelle Irglis je taktiež fiktívnou postavou. Pochybnosti, že ide o reálneho politika vyvoláva samotný obsah článku. Možnosť, že by diplomat pomenoval akúkoľvek skupinu občanov ,,obludky (zrůdičky)“ je nepravdepodobná. Navyše, Emmanuelle je ženské meno, muž by sa volal Emmanuel. Meno Margarit Xanono sa cez internet dá nájsť iba v spomínanom článku. Článok obsahuje jej údajnú fotografiu. V skutočnosti ide o snímku transrodovej ženy z Austrálie menom Taylor. V júli 2015 zverejnila jej príbeh na stránke abc.net.au Margaret Burin. Prevzatím tejto fotografie sa autor textu netají. Naopak, ďalšie citované meno Franz Gudrun nie je autorovým výtvorom. Pod týmto menom možno nájsť viacerých mužov i ženy zo Španielska, Nemecka, Švédska, či USA. Faktom však je, že medzi menom Franz Gudrun a ,,jeho“ fotografiou, uverejnenou v rámci textu, sa spojitosť nepotvrdila. Ide o ilustračnú fotografiu, využitú napríklad na plagáte ku konferencii Rola otca v kojení z roku 2012. Autor v texte taktiež spomína zmenu oslovenia cestujúcich v londýnskom metre. Táto informácia sa zakladá na faktoch. V júli 2017 o tom informovala CNN. V londýnskom metre sa už čoskoro namiesto oslovenia ,,ladies and gentleman“ (dámy a páni) bude ozývať rodovo neutrálne „everyone“ (všetci). Článok sa na prvý pohľad pohybuje na rozmedzí hoaxu a satiry, vyvolal však vlnu nenávistných reakcií na sociálnych sieťach. Šíril sa predovšetkým medzi členmi facebookových skupín sympatizujúcich s ĽSNS. Komentáre pod textom obsahujú zhrozenie, výzvy na vystúpenie z EU, ale aj nadávky, návrhy na kastráciu i vraždu predstaviteľov Európskeho parlamentu. Z obsahu komentárov vyplýva, že komentujúci článok buď vôbec nečítali alebo neporozumeli, o aký typ textu ide. Redakcii sa napriek opakovaným pokusom nepodarilo skontaktovať s Dominikom Landsmanom, autorom článku. Na stránke g.cz autor sám seba označuje za erudovaného glosátora a znalca všetkého. Ak ide o satirický text, nie je to prvý raz, čo satira vyvolala paniku na internete. Podobné reakcie zbieral aj vymyslený text o údajnom islamskom zákone Maroduša, ktorý prikazuje turistom v Spojených arabských emirátoch dodržiavať moslimské zvyky. Článok zverejnila stránka az247.cz, ktorá paroduje konšpiračné a dezinformačné médiá.


WikiLeaks zverejnil uniknuté e-maily z Macronovej kampane

E-maily sa dostali na verejnosť dva dni pred druhým kolom francúzskych prezidentských volieb.

PARÍŽ. Zhruba 20-tisíc e-mailov údajne ukradnutých počas predvolebnej kampane francúzskeho prezidenta Emmanuela Macrona zverejnila v pondelok platforma WikiLeaks. E-maily vyvolali rozruch, keď sa prvý raz dostali na verejnosť len dva dni pred druhým kolom prezidentských volieb zo 7. mája, v ktorom Macron čelil krajne pravicovej líderke Marine Le Penovej. Avšak na rozdiel od únikov, ktoré otriasli americkou predvolebnou kampaňou, tie vo Francúzsku mali na výsledok malý, ak vôbec nejaký dopad a Macron Le Penovú hladko porazil. Kto stojí za pôvodným únikom e-mailov Macronovej kampane, ostáva nejasné. Šéf francúzskej agentúry pre kybernetickú bezpečnosť ANSSI v júni uviedol, že zatiaľ nie sú dôkazy, ktoré by hackerský útok spájali s konkrétnou osobou. "Mohol to byť skutočne ktokoľvek," skonštatoval.


Fukušimou otriaslo zemetrasenie, pred cunami nevarujú

Zo zasiahnutej oblasti bezprostredne nehlásili obete ani prípadné škody na majetku.

FUKUŠIMA. Silné zemetrasenie s magnitúdou 6,2 otriaslo v nedeľu prefektúrou Fukušima v severovýchodnej oblasti Japonska. Príslušné úrady predbežne varovanie pred ničivými vlnami cunami nevydali. S odvolaním sa na tamojšiu meteorologickú službu o tom informovali agentúry DPA a AP.   Zo zasiahnutej oblasti obete ani prípadné škody na majetku bezprostredne nehlásili. Zemetrasenie zaznamenali o 19.23 h miestneho času (12.23 h SELČ) a vychádzalo z hĺbky 50 kilometrov. Jeho epicentrum bolo v oblasti pri severovýchodnom pobreží Japonska, uviedla japonská meteorologická služba. Otrasy bolo cítiť na rozsiahlych územiach tohto regiónu vrátane prefektúr Fukušima a Miyagi. Verejnoprávna televízia NHK informovala, že spoločnosti preverujú stav jadrových reaktorov umiestnených vo Fukušime. Zemetrasenie s magnitúdou 9,0 vyvolalo v marci 2011 cunami, ktoré zabilo približne 18.000 ľudí. Na pobreží prefektúry Fukušima vlna cunami s výškou 14 metrov poškodila dve jadrové elektrárne. Vlna mala dvojnásobnú výšku, než s akou sa rátalo pri ich výstavbe. Išlo o najhoršiu jadrovú katastrofu vo svete od černobyľskej havárie z roku 1986.


Lotyšsko tvrdí, že bankové škandály sú súčasťou zahraničnej informačnej kampane

Guvernéra lotyšskej centrálnej banky  Ilmarsa Rimševičsa cez víkend zatkli.

RIGA. Banková kríza, ktorá zasiahla Lotyšsko, sa môže zmeniť na diplomatický incident. Riga totiž podozrieva Moskvu, že sa pred nadchádzajúcimi voľbami snaží poškodiť reputáciu krajiny. Lotyšské ministerstvo obrany tento týždeň uviedlo, že obvinenia z korupcie, ktoré viedli k zadržaniu guvernéra centrálnej banky Ilmarsa Rimševičsa, môžu byť súčasťou rozsiahlej informačnej operácie vedenej zo zahraničného zdroja. Ministerstvo poukázalo na podobné snahy o ovplyvnenie volieb vo Francúzsku, Nemecku a USA. Lotyšsko výslovne neoznačilo za páchateľa Rusko. Ministerstvo obrany však považuje nedávne udalosti za dôkaz snahy o poškodenie povesti krajiny a o podkopanie dôvery verejnosti v štát a jeho inštitúcie pred októbrovými voľbami. Škandály, ktoré zasiahli lotyšský bankový systém, sú šokom pre krajinu, ktorá sama seba dlho propagovala ako finančný most medzi západom a východom Európy. Lotyšská ministerka financií Dana Reizniece-Ozola povedala vo štvrtok pre CNBC, že experti budú naďalej skúmať a analyzovať obvinenia vznesené proti Rimševičsovi, aby zistili, či v Lotyšsku je v rámci hybridných operácií vedená informačná kampaň. Rusko odmieta snahy o ovplyvnenie volebných kampaní v cudzích štátoch, aj keď úrady v USA, Francúzsku aj Nemecku Moskvu priamo obvinili zo zasahovania. Rimševičs v utorok (20. 2.) na tlačovej konferencii povedal, že obvinenia, ktoré proti nemu vzniesol ruský vlastník lotyšskej banky Norvik, sú "kritickým momentom" pre Lotyšsko, a odmietol akúkoľvek vinu. Rimševičs dodal, že niektoré lotyšské banky "chcú krv" pre obmedzenie svojich aktivít po vstupe krajiny do eurozóny. Lotyšský Úrad boja proti korupcii KNAB však uviedol, že vyšetrovanie Rimševičsa nemá nič spoločného s treťou najväčšou lotyšskou bankou ABLV ani s Norvik. ABLV sa dostala do pozornosti finančných úradov v USA a Európskej centrálnej banky (ECB) pre podozrenie z prania špinavých peňazí. Lotyšský dohľad nad finančným a kapitálovým trhom v pondelok zmrazil obchody banky. Spojené štáty obvinili ABLV, že porušila sankcie uvalené na Severnú Kóreu. Banka obvinenia odmietla. Rimševičs bol pre podozrenie z korupcie dočasne zbavený funkcie. Počas vyšetrovania bude Rimševičs suspendovaný, uviedla v utorok kancelária premiéra Marisa Kučinskisa. Guvernéra lotyšskej centrálnej banky cez víkend zatkli. Podľa Úradu na boj s korupciou KNAB mal 52-ročný Rimševičs požadovať úplatok vo výške 100.000 eur. Po zaplatení kaucie v rovnakej výške ho v pondelok (19. 2.) prepustili. Rimševičs je na čele lotyšskej centrálnej banky od roku 2001 a ako jej šéf je tiež od roku 2014, keď krajina prijala euro, členom Rady guvernérov ECB. V roku 2013 sa začalo už jeho tretie 6-ročné funkčné obdobie.


Café Európa: Správa o stave Slovenska vo svetle súčasného diania

Správu o stave krajín Európskej únie zverejňuje eurokomisia každý rok. V čom sme dosiahli pokrok a za čo nás naopak karhá?

Správa o Slovensku 2018. Tieto správy Európska komisia zverejňuje každoročne. V čom sme dosiahli pokrok a za čo nás naopak karhá? Diskutujú: Diskusiu moderuje: Hlavný organizátor diskusie: Zastúpenie Európskej komisie na Slovensku Spoluorganizátor diskusie: Slovak Foreign Policy Association Partneri: Euro-Atlantic Center a Fakulta politických vied a medzinárodných vzťahov UMB Mediálni partneri: EURACTIV.sk a SME


Čítanie na víkend: Ako Slováci ovládli sociálne siete a vypiekli s počasím

Rozhovor s hollywoodskym hercom, príbeh najväčšieho egyptského objavu aj horor z Írska. Pozrite si prehľad magazínového čítania.

Pred ôsmimi rokmi natočil Michael Krivička video o vymyslenej aplikácii. Keď ju namieril na ľudí, uvidel ich v mobile nahých. Video sa zrazu šírilo z krajiny do krajiny, tak natočil aj ďalšie. Vtedy pochopil, že by sa tým mohol aj živiť. Dnes spolupracuje s najvýznamnejšími filmovými štúdiami. Namiesto klasických trailerov na filmy pre ne vytvára „pranky“, teda akési nečakané žarty. Prilbu na holenie, lietajúce golfové auto alebo automatickú selfie tyč, ktorá má prídavné svetlá a ventilátor na rozfúkanie vlasov. Jeho šoty poznajú milióny ľudí a píšu o ňom svetové médiá. Čo všetko je za týmto úspechom, vysvetľuje šéf agentúry Thinkmodo v článku Mária Šmýkala. Au, au, au, au. Jeremy Renner niekoľkokrát vykríkol od bolesti, keď sa stretol s denníkom SME. Na oboch predlaktiach mal pripnuté malé prístroje na diaľkové ovládanie, ktoré mu pomáhali vyliečiť zlomeniny. Prišiel k nim tesne pred tým, ako šiel nakrúcať ďalších Avengers - teda nie počas ich nakrúcania, ako chybne šírili svetové médiá. "Ako keby som prepínal kanály," smial sa, keď si každú chvíľu prestavoval tlak, ktorým prístroje na jeho ruky pôsobili. Keď to s intenzitou prehnal, okamžite mu navreli žily a musel znovu prepnúť gombík. S americkým hercom, ktorého preslávil oscarový film Smrť číha všade, spolupráca s Benom Affleckom aj úloha v pokračovaní série o Jasonovi Bourneovi, sa rozprávala Kristína Kúdelová. „Haló, je tam meteorológia?“ „Áno, čo potrebujete?“ „Počúvajte, to vaše polojasno už tretí deň vynášam v kýbloch z pivnice!“ zavtipkuje riaditeľ slovenskej spoločnosti IBL Michal Weis, keď spomína na jeden z telefonátov, ktorý ho postavil do pozoru. Väčšinou počúva iné reakcie. Ich meteorologický softvér používajú na celom svete. Pracuje s ním britské letectvo a námorníctvo, austrálska vláda aj vzdušné sily Spojených štátov amerických. Navyše, anglický meteorologický úrad si slovenskú firmu vybral za jedného z dvoch strategických partnerov. Jeden je Amazon, druhý IBL. Okrem toho si piloti komerčných aeroliniek pred odletom študujú predpovede vydané práve slovenským softvérom. Čim je výnimočný? Zákulisie zisťoval Mário Šmýkal. Tridsať rokov kopal, hľadal, skúmal, skúšal a riskoval. Priamo v Údolí kráľov pátral od roku 1917, no po piatich rokoch nemal svojmu dobrodincovi, ktorý jeho finančne náročné pátranie financoval, čo ukázať. Sklamaný lord Carnarvon už chcel misiu odvolať, ale Howard Carter ho nakoniec presvedčil, aby vydržal ešte jeden rok. Iní archeológovia verili, že všetko podstatné na pohrebisku faraónov v Egypte už bolo objavené. No Brit Carter sa nedal odradiť. Pred 95 rokmi, presne 26. novembra 1922 vstúpil do hrobky neďaleko Luxoru. Išlo o jedinú nevyplienenú hrobku na tomto území, v ktorej sa tiež neskôr našla jediná nedotknutá múmia kráľa Tutanchamóna. Ako naňho tento moment zapôsobil, opisuje Ela Rybárová. V noci nelegálne prekračuje hranice, pravidelne ju zadržia ozbrojenci a jej najstarší syn žartuje, aby mu na pamiatku zo Sýrie doniesla šrapnely. Riaditeľka výskumu organizácie Amnesty International a dlhoročná ľudskoprávna aktivistka Anna Neistat neváhala ísť ani v piatom mesiaci tehotenstva do Sýrie a z pôrodnice dávala rozhovor o popravách. Na Slovensko prišla diskutovať na Stredoeurópske fórum a zhovárala sa aj s reportérkou SME Elou Rybárovou. Marina Gamboldová je dnes 80-ročná sympatická dáma. Pri spomienke na svoju mladosť sa však jej prívetivá tvár s hlbokým pohľadom za okuliarmi zachmúri a občas neudrží slzy. Stačí jediná myšlienka. Namiesto radostného detstva si zažila samotu ako sirota, namiesto uvoľneného dospievania peklo. Jej smolou bolo to, že nemala kam ísť a že sa spoľahla na náruč cirkvi. Marinu ako šestnásťročnú odviedol kňaz do jednej z neslávne známych magdalénskych práčovní.


Kimov vlak nezvládol príjazd do Vladivostoku, musel cúvať

Strojvodca Kimovho vlaku minul pripravený červený koberec.

VLADIVOSTOK. Okázalý začiatok návštevy severokórejského vodcu Kim Čong-una v Rusku poznamenal na stanici vo Vladivostoku drobný problém. Strojvodca Kimovho vlaku minul pripravený červený koberec a musel so súpravou niekoľko metrov cúvať. Kim protokolárny zádrhel zvládol podľa očitých svedkov s úsmevom. Vítací zbor musel niekoľko minút trpezlivo čakať, kým sa obrnenému kolosu podarilo zaradiť spiatočku, aby mostíky spájajúce vlak s hranou nástupišťa boli pristavené na správnom mieste a hosť mohol vykročiť po pripravenom koberci. Príchod severokórejského diktátora vysielala v priamom prenose spravodajská ruská televízia. Kamery tiež zachytili zvláštnu scénu. Kimovi bodyguardi krátko pred príchodom vlaku do stanice leštili dvere z ktorých neskôr vodca vystúpil. Severokórejská strana žiadne špeciálne požiadavky nemala, Kim má okrem rokovania s prezidentom Vladimirom Putinom na programe aj návštevu pracovných kolektívov a kultúrnych domov.


Babiš označil Topolánka za najskorumpovanejšieho premiéra v histórii Česka

Topolánek oznámil kandidatúru na prezidenta, Babiš zostal pobúrený.

PRAHA. Na oznámenie Mirka Topolánka, že mieni kandidovať vo voľbách českého prezidenta, reagoval s pobúrením predseda hnutia ANO Andrej Babiš. Ten bývalého predsedu vlády označil za najskorumpovanejšieho premiéra v dejinách Česka. Babiš denníku Právo napísal, že od Topolánka si to vyžaduje dávku arogancie a sebeckosti. "Nemôžem tomu uveriť, že najskorumpovanejší premiér od samostatného štátu sa uchádza o funkciu prezidenta," uviedol Babiš v esemeske. "To si skutočne vyžaduje obrovskú dávku arogancie a sebeckosti. ODS (Občianska demokratická strana) konečne našla svojho kandidáta, ktorý symbolizuje jej korupčnú históriu," napísal Babiš, ktorého citoval v pondelok český spravodajský server Novinky.cz. Topolánek v nedeľu v rozhovore pre Právo povedal, že chce vstúpiť do súboja o Hrad. Ešte však nemá všetky podpisy zákonodarcov potrebné na kandidovanie. Mal by ich získať do utorka, čo je posledný termín na odovzdanie prihlášky. Expremiér potrebuje podpisy desiatich senátorov. Podporu hľadá v niekoľkých kluboch, pretože sa chce stať nestraníckym kandidátom. Bývalý premiér z rokov 2006-2009 odmietol, že bude kandidátom ODS, ktorej bol v minulosti predsedom, a navyše, dnes už má členstvo v strane zaniknuté. Politici všeobecne hodnotia Topolánka ako vážneho kandidáta, ktorý môže ponúknuť skúsenosti. O prezidentský úrad v ČR sa bude v januárových priamych voľbách znovu uchádzať prezident Miloš Zeman. Za jeho najväčších súperov sú označovaní bývalý predseda českej Akadémie vied Jiří Drahoš, ako aj podnikateľ, publicista a textár Michal Horáček, pripomenuli Novinky.cz.


Nemecká burza oslabila, kľúčový index Dax klesol o vyše percento

FRANKFURT NAD MOHANOM. Vyostrujúce sa konflikty v globálnom obchode a politické napätie v Nemecku mali na začiatku nového týždňa negatívny vplyv na nemeckú burzu. Oslabili aj ďalšie európske akciové trhy. Kľúčový nemecký index Dax v pondelok padol o 1,36 % na 12.834,11 bodu. Dax klesol už v piatok (15. 6.), ale ešte sa udržal nad hranicou 13-tisícbodov. Index už medzičasom prišiel o všetky zisky, ktoré spôsobilo štvrtkové (14. 6.) oznámenie Európskej centrálnej banky (ECB), že ponechá kľúčový úrok na nule do leta 2019. Index blue-chipov z eurozóny EuroStoxx 50 v pondelok stratil 1,09 % a uzavrel na úrovni 3466,65 bodu. Kľúčový francúzsky index CAC 40 sa znížil o 0,93 % na 5450,48 bodu. Oslabujú aj burzy v USA. Kľúčový index Dow Jones sa o 19.12 SELČ nachádzal so stratou 0,59 % na úrovni 24.942,92 bodu


Obeť útoku z Chemnitzu mala kubánske korene

Muža dobodali na smrť pravdepodobne dvaja cudzinci, polícia podozrivých zadržala.

BERLÍN, CHEMNITZ. Tridsaťpäťročný Daniel H., ktorého vo východonemeckom meste Chemnitz v noci na nedeľu dobodali na smrť pravdepodobne dvaja cudzinci, mal kubánske korene. Matku mal Nemku, ale jeho otec bol Kubánec. Povolaním bol stolár a po sebe zanechal manželku a jedno dieťa, uviedol v stredu na svojej stránke nemecký spravodajský magazín Focus. Hoci sa po jeho smrti v Chemnitzi aktivizovali pravicoví i ľavicoví radikáli a rozhoreli sa proticudzinecké vášne, profil Daniela H. na Facebooku podľa Focusu vôbec nenaznačuje, že by zastával nacionalistické postoje. Okrem iného mal na ňom citáty ikony reggae hudby Boba Marleyho a Budhu. V jednom z príspevkov vyzýval na jasné rozlišovanie medzi džihádistami z tzv. Islamského štátu a islamom. V ďalších sa vyslovoval za legalizáciu konope a bol proti rasizmu. Podľa niektorých médií bol Daniel H. fanúšikom miestneho futbalového klubu Chemnitzer FC, nepatril však medzi výtržníkov. V súvislosti so smrteľným útokom v Chemnitzi, pri ktorom utrpeli zranenia aj dvaja priatelia Daniela H., boli zadržaní dvaja podozriví - 23-ročný Sýrčan a o rok mladší Iračan. Prokuratúra v Chemnitzi v stredu oznámila, že jeden z nich má niekoľko záznamov v trestnom registri a je v podmienke, neuviedla však, o koho konkrétne ide. Denník Bild s odvolaním sa na spolubývajúceho zadržaného Iračana napísal, že polícia stále neprehľadala jeho byt, a to aj napriek tomu, že Sýrčan mu na výsluchu značne priťažil. Krajne pravicové skupiny pritom na internete zverejnili adresu bytu a ostatní obyvatelia domu majú preto obavy o svoju bezpečnosť. Chemnitz čakajú v najbližších dňoch ďalšie podujatia súvisiace s vraždou. Pravicovopopulistické hnutie Pro Chemnitz avizovalo zhromaždenie na štvrtok pred štadiónom, v ktorom bude predseda saskej krajinskej vlády Michael Kretzschmer diskutovať s občanmi. V sobotu večer budú v meste demonštrovať krajne pravicová strana Alternatívna pre Nemecko (AfD) a xenofóbna iniciatíva PEGIDA. Na tichom pochode chcú "spoločne smútiť za Danielom H. a všetkými obeťami núteného multikulturalizmu Nemecka". Saská vláda preto požiadala nemecké ministerstvo vnútra o pomoc zo strany Spolkovej polície. Na pondelok je ohlásený koncert proti pravicovému extrémizmu pod mottom "Wir sind mehr" (My sme viac).


Celozrnné potraviny zrýchľujú metabolizmus. Prospievajú línii?

S vlákninou pomáhajú lepšie regulovať cukor v krvi a citlivosť na inzulín.

BRATISLAVA. Jedenie stravy bohatej na celozrnné potraviny môže pomôcť pri chudnutí. V minulosti už výskumy preukázali, že celozrnná strava a vysoký príjem vlákniny pomáhajú lepšie regulovať hladiny cukru v krvi a citlivosť na inzulín. Nová štúdia, ktorú publikoval American Journal of Clinical Nutrition, ukázala, že celozrnné potraviny dokážu znížiť množstvo kalórií, ktoré si telo uloží pri trávení. Zároveň celkovo zrýchľujú metabolizmus. V dôsledku toho môžu celozrnné potraviny pomôcť pri chudnutí. Medzi zrná vo všeobecnosti radí ryža, ovos, pšenica a jačmeň. Celozrnné potraviny sa pozostávajú z celistvých zŕn hnedej ryže, ovsených vločiek či celozrnnej múky. Od rafinovaných potravín sa celozrnné dajú na prvý pohľad odlíšiť tým, že majú tmavšiu farbu a obsahujú kúsky zŕn. Rafinované obilniny prešli spracovaním, napríklad mletím, pri ktorom sa zo zŕn odstránia otruby a klíčky. Trvanlivosť potravín sa vďaka tomu predĺži. Medzi rafinované potraviny patrí napríklad biela ryža, biely chlieb a biela múka. Pri mletí zrná prichádzajú o vlákninu, železo a vitamíny B. Aj keď železo a vitamíny možno do múky navrátiť, vláknina sa už pridávať nezvykne. Výskum vedcov americkej Tufts University v Massachusetts prebiehal osem týždňov na vzorke 80 ľudí vo veku 40 až 65 rokov. Účastníci mohli jesť iba jedlo, ktoré im ponúkli výskumníci. Čo nezjedli, museli vedcom vrátiť a mali dodržiavať svoju obvyklú úroveň fyzickej aktivity. Prvé dva týždne jedli všetci účastníci rovnaké jedlo, vďaka čomu vedci odhadli kalorické potreby jednotlivcov. Potom dobrovoľníkov rozdelili do dvoch skupín. Jedna skupina dostávala celozrnné, druhá rafinované obilniny. Strava sa líšila jedine v obsahu zŕn a vlákniny, všetky ostatné parametre ako druh potravín, štruktúra jedla a obsah energie a makroživín sa zhodovali. Vedci následne porovnávali vplyv celozrnných výrobkov a rafinovaných obilnín na rýchlosť metabolizmu a fekálne energetické straty (čiže množstvo energie, ktoré telo počas trávenia nevstrebalo a vylúčilo ju vo výkaloch). Zaznamenávali sa pritom dáta o hmotnosti, rýchlosti metabolizmu, hladiny cukru v krvi, fekálnych kalóriách, hlade a sýtosti dobrovoľníkov. Ukázalo sa, že celozrnné potraviny dokázali zvýšiť bazálny metabolizmus (množstvo energie, ktoré telo spotrebuje v pokojnom stave) a zvýšili aj fekálne energetické straty. K zvýšeným stratám nedošlo kvôli väčšiemu obsahu vlákniny ako takej, ale kvôli účinku vlákniny na stráviteľnosť iných potravinových kalórií. Vďaka celozrnnej strave sa podarilo účastníkom denne stratiť 100 kalórií viac než skupine so spracovanými obilninami. Množstvo kalórií je porovnateľné so svižnou 30-minútovou chôdzou, alebo, premenené na stravu, sa kalórie rovnajú veľmi malej sušienke. Pozitívne je aj to, že pocit hladu a sýtosti sa medzi testovanými diétami výrazne nelíšil. Zistenia vedcov by mohli pomôcť ľuďom, ktorí sa snažia schudnúť a mať pod kontrolou hladiny cukru. Keďže pri výskume použili komerčne dostupné produkty, ktoré obsahovali celozrnnú múku, rovnaké výsledky možno dosiahnuť aj mimo laboratória. DOI: 10.3945/ajcn.116.139683


Ekonomika však naďalej čelí komplikovanej situácii.

PEKING. Čínska ekonomika zostáva vo všeobecnosti stabilná, uviedla čínska centrálna banka. Ekonomika však naďalej čelí komplikovanej situácii, ktorú netreba podceňovať, dodala People's Bank of China po svojom štvrťročnom zasadnutí. Banka vo vyhlásení zverejnenom na svojej internetovej stránke uviedla, že svetová ekonomika sa stále nachádza vo fáze opätovného nastavovania po globálnej finančnej kríze a globálne trhy naďalej ohrozujú mnohé riziká. Banka tiež uviedla, že bude pokračovať v neutrálnej menovej politike, ktorá využíva viacero druhov nástrojov na udržanie likvidity na stabilnej úrovni. People's Bank of China dodala, že naďalej sa bude snažiť, aby kurz jüanu zostal na rozumnej a stabilnej úrovni.


Polášek s Dodigom zvládli dramatický záver zápasu a sú krôčik od Turnaja majstrov

BRATISLAVA. Slovenský tenista Filip Polášek s Chorvátom Ivanom Dodigom sú veľmi blízko k tomu, aby sa predstavili na prestížnom koncoročnom Turnaji majstrov v Londýne. Na podujatí ATP Masters 1000 v Paríži zvládli aj svoju druhú prekážku, keď vo štvrtok zdolali rakúsko-francúzsky pár Jürgen Melzer, Édouard Roger-Vasselin po setoch 2:6, 6:3, 10:8 (zápasový tajbrejk). Po 79 minútach Polášek a Dodig premenili prvý mečbal pri svojom podaní. Ôsmy nasadený pár turnaja začal stretnutie veľmi zle. Dodig aj Polášek prišli o svoje úvodné podania, a tak rýchlo prehrávali 0:4. Na príjme v prvom sete získali dokopy len šesť loptičiek, a tak nemohli pomýšľať na výsledkový obrat. Druhé dejstvo síce začal rodák zo Zvolena dvojchybou, no bol to práve on, kto v druhom geme dôležitými víťaznými údermi pripravil Melzera o servis. To sa ukázalo byť zlomovým momentom druhého setu, ktorý slovensko-chorvátska dvojica ovládla pomerom 6:3 V parížskej hale Bercy rozhodol až dramatický zápasový tajbrejk, ktorý lepšie zvládli šampióni z tohtoročných turnajov v Cincinnati a Pekingu. Triumfovali v ňom 10:8, vďaka čomu postúpili do štvrťfinále. V ňom sa stretnú s víťazmi súboja Juan Sebastián Cabal, Robert Farah - Rajeev Ram, Joe Salisbury. Na účasť na Turnaji majstrov potrebujú Polášek s Dodigom preniknúť do elitného kvarteta parížskej "tisícovky". Štvorhra - osemfinále


Drucker: Ficov telefonát šéfovi VšZP sa mi nepáčil

Minister svoj rok v zdravotníctve hodnotí pozitívne.

BRATISLAVA. Minister zdravotníctva Tomáš Drucker (nom. Smer-SD) si myslí, že za rok jeho pôsobenia na poste šéfa zdravotníctva sa rezortu podarilo mnoho významných krokov, ktoré hodnotí pozitívne. Uvedomuje si, že verejnosť očakáva zmeny čím skôr, avšak on hovorí, že zmeny si vyžadujú dlhší čas, ako je jedno volebné obdobie. „Veci, ktoré sú neriešené aj desiatky rokov, sa nedajú zmeniť za deň,“ povedal to v diskusnej relácií Sobotné dialógy na RTVS. Za pozitívum považuje, že na Slovensku už nie je problém s dostupnosťou liekov pre pacientov. Drucker hovoril o prijatom zákone o lieku, vďaka ktorému sú lieky dostupné pre pacientov, ktorí ich potrebujú. Okrem toho vyzdvihol nový transplantačný zákon. Za krok vpred považuje aj to, že v každom okresnom meste na Slovensku bude zriadená pohotovosť. Opozičný poslanec NR SR za OĽaNO-NOVA Marek Krajčí vyčíta ministrovi, že stav zdravotníctva i napriek jeho snahe stagnuje. „ Minister si našiel kostlivcov v skrini, zdravotníctvo je podfinancované, je v miliardovej strate,“ uviedol. Drucker si je vedomý nedofinancovaného systému, a preto chce, aby sa to tento rok zmenilo. Podľa Krajčího by tiež mali poistenci zdravotných poisťovní vedieť, na čo majú za svoje peniaze nárok a za čo si musia priplácať. Minister upozornil, že do konca roky by mali byť dokončené štandardy pre liečebné postupy, aby bolo jasné, čo všetko má byť pacientom poskytnuté a poisťovňa to uhradí. Exminister zdravotníctva Rudolf Zajac, ktorý v súčasnosti spolupracuje na reforme zdravotníctva s opozičnou stranou SaS, výsledky ministra hodnotí rozpačito. Podľa neho sa hovorí o mnohých plánoch, ale výsledky zatiaľ nevidno. Za najväčší problém považuje to, že máme málo efektívny systém a peniaze v zdravotníctve neslúžia na to, na čo sú určené. Minister si je vedomý zodpovednosti za rezort a berie zodpovednosť za to, že verejnosť bola zneistená medializovaným ozdravným plánom Všeobecnej zdravotnej poisťovne. Podľa Druckera bol plán nešťastne komunikovaný. „Mne sa premiérov telefonát nepáčil,“ povedal na margo toho, že predseda vlády Robert Fico zverejnil video, na ktorom volal generálnemu riaditeľovi VšZP Miroslavovi Kočanovi a vyzval ho, aby ozdravný plán zahodil. „Ozdravný plán sme nevypracovali my. VšZP nezmyselne dávala do príloh ďalšie možné úvahy, čo by sa ešte mohlo robiť,“ povedal s tým, že poisťovňa nemala v záujme šetriť na pacientoch. Krajčí podotkol, že on na prílohy ozdravného plánu upozorňoval. „Všimli si to odborníci a zistili, že naozaj tam hrozia nejaké obmedzenie liečby,“ povedal.


Oslavy MDŽ Smeru moderoval Fico, prišiel aj Šefčovič

Video

Galéria

Moderátor Fico, Šefčovič s manželkou. Pozrite si smeracké oslavy MDŽ v Brezne.

BREZNO. V hokejovej hale v Brezne oslavovali členovia koaličného Smeru Medzinárodný deň žien. Večer moderoval predseda strany Robert Fico. Kandidát na prezidenta Maroš Šefčovič prišiel aj s manželkou. Diskusné kvarteto svojim humorom dopĺňal Juraj Blanár.


Austrália vyšle do Afganistanu ďalších tridsať vojakov na výcvikovú misiu

O zvýšenie počtu inštruktorov požiadalo NATO a podporujú ho Spojené štáty.

CANBERRA. Austrália vyšle do Afganistanu ďalších 30 vojakov, aby tam pomáhali s výcvikom miestnych jednotiek. Očakáva súčasne, že ďalší spojenci rovnako posilnia svoje kontingenty v nepokojnej stredoázijskej krajine, oznámila austrálska ministerka obrany Marise Payneová. Šéfka rezortu pred členmi Senátu v Canberre povedala, že o zvýšenie počtu vojenských inštruktorov požiadalo NATO a podporujú ho Spojené štáty. Počet členov austrálskej výcvikovej misie v Afganistane tým dosiahne 300. "Ich úlohou bude pokračovať vo výcviku, poradenstve a podpore," uviedla Payneová. "Očakávame, že ďalší partneri tiež zvýšia svoj príspevok k misii Rozhodná podpora." Na misii Rozhodná podpora (Resolute Support) pod vedením NATO sa zúčastňuje 39 krajín, ktoré do nej prispievajú približne 13.500 vojakmi. Cieľom misie je poskytovať výcvik, poradenstvo a ďalšiu podporu afganským bezpečnostným silám a inštitúciám. Očakáva sa, že americký prezident Donald Trump čoskoro oznámi vyslanie ďalších okolo 5000 vojakov do Afganistanu v snahe zabrániť extrémistom zo skupiny Islamský štát (IS) v získaní silnejšieho postavenia v krajine, napísali noviny The Australian. USA majú v súčasnosti v Afganistane 8400 vojakov, čo je značne menej než 100.000 na vrchole v roku 2010. Austrálski vojaci pôsobia v Afganistane od Spojenými štátmi vedeného vojenského zásahu z roku 2001.


Vo veku 92 rokov zomrel bývalý pomocný biskup Štefan Vrablec

Od roku 2004 bol bývalým bratislavsko-trnavským pomocným biskupom.

BRATISLAVA. Vo veku 92 rokov zomrel v piatok vo večerných hodinách titulárny tasbaltský a bývalý bratislavsko-trnavský pomocný biskup Mons. Štefan Vrablec.Biskup Štefan Vrablec sa narodil 21. februára 1925 v Závode na Záhorí. Tesne pred vianočnými sviatkami, 23. decembra 1950 bol v Ríme vysvätený za kňaza. Pre totalitný režim sa však z Talianska nemohol vrátiť na Slovensko, a tak sa v roku 1951 stal kaplánom v Cesio Maggiore, v roku 1964 sa stal špirituálom v Assisi. Od roku 1967 pôsobil ako redaktor vydavateľstva SÚSCM v Ríme a vypomáhal v Isola Farnese. V roku 1992 sa stal riaditeľom Slovenského ústavu sv. Cyrila a Metoda v Ríme. Pápežom bol vymenovaný za titulárneho biskupa tasbaltského 19. júna 1998 a toho roku 26. júla bol v Šaštíne konsekrovaný za biskupa. Po skoro šiestich rokoch aktívnej biskupskej služby sa vzdal úradu pomocného biskupa pre vysoký vek a od 2. apríla 2004 bol bývalým bratislavsko-trnavským pomocným biskupom. Odvtedy žil na v priestoroch trnavského Arcibiskupského úradu, neskôr, po odchode z Trnavy, v kláštore Spoločnosti Dcér kresťanskej lásky sv. Vincenta de Paul (Vincentky) v Nitre. Mons. Štefan Vrablec sa vrátil do domu Otca v piatok 1. septembra 2017. Zomrel v kláštore Spoločnosti Dcér kresťanskej lásky sv. Vincenta de Paul v Nitre vo veku 92 rokov života, 68 rokov kňazstva a 19 rokov biskupskej služby.


Najbohatší muž Dánska prišiel počas útokov na Srí Lanke o tri deti

KODAŇ. O tri zo svojich štyroch detí prišiel počas nedeľných útokov na Srí Lanke Anders Holch Povlsen - majiteľ odevnej spoločnosti Bestseller a pravdepodobne najbohatší muž Dánska. S odvolaním sa na pondelkové vyhlásenie hovorcu spoločnosti o tom informovala agentúra AFP. "Potvrdzujem, že tri deti zahynuli," vyhlásil hovorca firmy Bestseller Jesper Stubkier, ktorý vzhľadom na "zachovanie súkromia" Povlsenovej rodiny odmietol poskytnúť podrobnejšie informácie. Dánsky miliardár sa na Srí Lanke nachádzal so svojou ženou Anne a so svojimi štyrmi deťmi v čase, kedy krajinu postihla séria výbuchov, ktoré si vyžiadali najmenej 290 obetí a vyše 500 zranených. Výbuchy sa odohrali v troch luxusných hoteloch (v mestách Kolombo a blízkom okolí) a troch katolíckych kostoloch v metropole a v mestách Negombo a Batticaloa. Bomby explodovali aj na dvoch ďalších miestach v Kolombe. Medzi zabitými je podľa srílanskej vlády najmenej 27 cudzincov. Mali by byť medzi nimi niekoľkí Američania. O smrti svojich občanov v útokoch informovali aj Británia, India, Čína, Japonsko a Portugalsko. Okrem spomínaných útokov sa ďalší samovražedný útočník odpálil počas razie v dome, v ktorom sa nachádzali podozriví, pri čom zahynuli traja policajti.


Talianske médiá špekulujú o odchode Ronalda z Juventusu, dôvodom má byť vypadnutie z Ligy majstrov

Portugalčan je v Turíne od vlaňajšieho leta.

TURÍN. Portugalský futbalový útočník Cristiano Ronaldo má údajne pomýšľať na posezónny odchod z talianskeho klubu Juventus Turín. Dôvodom je vraj nespokojnosť po utorňajšom vypadnutí Juventusu s holandským Ajaxom Amsterdam vo štvrťfinále Ligy majstrov 2018/2019. Referuje o tom taliansky denník Corriere della Sera. Podľa uvedeného periodika premýšľa 34-ročný rodák z Madeiry nad zmenou pôsobiska aj preto, že v klube z metropoly Piemontu údajne necíti dostatočnú podporu. Z tímu bol jediný, kto vo vyraďovacej fáze tohtosezónnej edície LM skóroval. CR7 je hráčom Juventusu od vlaňajšieho leta, keď po deviatich rokoch ukončil pôsobenie v španielskom Reale Madrid. Niečo iné však tvrdia ďalšie noviny z Apeninského polostrova La Repubblica, ktoré píšu, že Ronaldov odchod z Turína môže byť reálny až v lete 2020.


Čína a Spojené štáty obnovia rozhovory, Peking však očakáva podmienky na dialóg

Trump obvinil Čínu z neplnenia daných sľubov a zvýšil clá na čínsky dovoz.

PEKING. Predstavitelia Číny a USA obnovia rokovania o obchode v súlade s očakávaniami ich lídrov, Čína však dúfa, že Spojené štáty vytvoria potrebné podmienky na dialóg. Uviedlo to vo štvrtok čínske ministerstvo obchodu. Rokovania, od ktorých sa pôvodne očakávala dohoda, boli zastavené po tom, ako v máji americký prezident Donald Trump obvinil Čínu z neplnenia daných sľubov a zvýšil clá na čínsky dovoz v objeme 200 miliárd USD (178,46 miliardy eur) ročne. Z pôvodných 10 % sa zvýšili na 25 %. Situácia sa zlepšila po nedávnom telefonáte Trumpa s čínskym prezidentom Si Ťin-pchingom a potvrdení, že sa stretnú počas samitu predstaviteľov štátov skupiny G20 na budúci týždeň v Osake. V tejto súvislosti hovorca čínskeho ministerstva obchodu Kao Feng uviedol, že "predstavitelia obidvoch obchodných delegácií budú spolu diskutovať na základe inštrukcií, ktoré dostali od prezidentov". Podrobnosti nezverejnil. Dodal však, že čínska strana "dúfa, že Spojené štáty vytvoria potrebné podmienky a atmosféru na vyriešenie problémov prostredníctvom dialógu rovnocenných partnerov".


Špecializovaný trestný súd usvedčil policajtov z korupcie

Súd im zároveň každému uložil peňažný trest päťsto eur.

BANSKÁ BYSTRICA. Za vinných podľa obžaloby uznal dnes senát na pracovisku Špecializovaného trestného súdu (ŠTS) v Banskej Bystrici dvojicu bývalých policajtov z Obvodného oddelenia v Nových Zámkoch. Za zločin prijímania úplatku v súbehu so zneužívaním právomoci verejného činiteľa v spolupáchateľstve dostal 36-ročný Marián F. šesť rokov a jeho 35-ročný kolega Alexander L. tiež šesť rokov nepodmienečne. Súd im zároveň každému uložil peňažný trest päťsto eur a na päť rokov zakázal pôsobenie v Policajnom zbore SR. Korupciu spáchali v marci 2015, keď od trojice vlamačov do garáže žiadali úplatok dvetisíc eur s tým, že vec sa nebude vyšetrovať, lebo zničili dôkazy. Rozsudok nie je právoplatný. Obžalovaní expolicajti ani ich obhajca sa na vyhlásení rozsudku nezúčastnili a k verdiktu sa vyjadria po doručení. Prokurátor navrhoval sedem rokov odňatia slobody a k rozsudku sa vyjadrí v zákonnej lehote. Obžalovaní, ktorí v čase skutku boli zaradení ako referenti s územnou a objektovou zodpovednosťou na Obvodnom oddelení PZ Nové Zámky, iniciovali v marci 2015 stretnutie s Jozefom D. a jeho kamarátom Jurajom B. Policajti vedeli, že dvojica s ďalším komplicom sa vlámala do garáže. Preto navrhli, že za dvetisíc eur zničia dôkazy proti nim. Vlamači mali doniesť peniaze na stanovené miesto v rozpätí štyroch hodín. V krátkom čase sa trojici podarilo od príbuzných a známych zohnať iba 1 500 eur. Policajtom však odovzdal Jozef D. len 1 450 eur, pretože 50 eur si nechali na alkohol. Obžalovaní vyhlásili, že sú nevinní a od nikoho nikdy nežiadali peniaze. Trojicu vlamačov, ktorá za krádež náradia z garáže nakoniec bola odsúdená, označili za nevierohodných svedkov a ich tvrdenia za nehorázne klamstvá. Pre Jozefa D., ktorý im úplatok odovzdal, žiadali vyšetrenie duševného stavu, ale senát im nevyhovel. Expolicajti opakovane poukázali na to, že od nadriadených dostali pochvalu, lebo zadržali v Nových Zámkov prevádzačov so skupinou migrantov, ktorí im núkali deväťsto eur, ale nezobrali ich. V prípravnom konaní expolicajti odmietli vypovedať. Na hlavnom pojednávaní predniesli svoje verzie údajného korupčného konania, ale na otázky súdu a prokurátora neodpovedali. Expolicajt Alexander L. dostal súhrnný trest šesť rokov, pretože v roku 2015 ho odsúdili na podmienku za zneužitie právomoci verejného činiteľa.


Americký senátor McCain pripustil, že jeho prognóza je zlá

Osemdesiatročnému politikovi diagnostikovali rakovinu mozgu.

WASHINGTON. Americký senátor John McCain, ktorému v júli diagnostikovali rakovinu mozgu, v pondelok pripustil, že podľa lekárov je jeho prognóza "veľmi zlá". McCain to uviedol v diskusnej relácii televízie CBS. Osemdesiatročnému politikovi, ktorý bol v roku 2008 republikánskym prezidentským kandidátom, zistili lekári agresívny glioblastóm. Rovnaké ochorenie mal aj bývalý senátor Edward M. Kennedy, ktorý v jeho dôsledku zomrel v roku 2009. McCain v rozhovore pre CBS povedal, že na Kennedyho často myslí. Inšpiráciou je preňho najmä preto, že "aj napriek diagnóze pokračoval v práci a nikdy sa nevzdal, pretože mal túto prácu rád".McCain pripustil, že niekedy má "strach z toho, čo sa stane", ale vždy si na to povie, že je vďačný za to, že prežil dobrý život. "Nie je to o odchádzaní, je to o tom, že tu zostávate," povedal McCain pre CBS. McCain je tvrdým stúpencom republikánskych hodnôt, úctu a obdiv však k nemu prechovávajú aj demokrati. "Rakovina nevie, s kým má tú česť. Pošli ju do pekla, John," napísal mu hneď po tom, čo na verejnosť prenikli správy o jeho ochorení, bývalý prezident Barack Obama.So súčasným prezidentom Donaldom Trumpom McCain v niektorých otázkach - ako napríklad reforme systému zdravotného poistenia - súhlasí, vo všeobecnosti sa však radí skôr k jeho tvrdým kritikom.


Rakúske letiská tento rok zvyšujú letiskové poplatky pre aerolínie

VIEDEŇ/SCHWECHAT. Rakúske letiská tento rok zvýšili letiskové poplatky pre aerolínie. Poplatky sa v závislosti od veľkosti letiska zvýšili v rozpätí 0,71 % až 2,54 %. Parlament o tom v stredu (28. 8.) informoval minister dopravy Andreas Reichhardt. Zvýšenie sa týkalo poplatkov za vzlety, pristátia a odstavenie lietadiel, ktoré na letiskách Viedeň, Salzburg, Innsbruck, Graz, Linz a Klagenfurt platia všetky letecké spoločnosti. Tieto poplatky sú aj súčasťou cien leteniek. Rakúsko novým zákonom o letiskových poplatkoch prevzalo európsku smernicu, ktorá presúva kompetenciu za určovanie ich výšky na jednotlivé členské štáty. Zákon platí pre letiská s medzinárodnou premávkou a počtom viac než 100.000 cestujúcich ročne. Výška poplatku je obmedzená a odvíja sa, okrem iného, od veľkosti letiska a vývoja inflácie. Napríklad vo Viedni sa poplatky závislé od počtu cestujúcich zvýšili menej než na ostatných letiskách, naproti tomu aerolínie platia vo Schwechate vyššie palivové poplatky.


Komisár OSN vyzýva Európu na prijatie uviaznutých migrantov

Migranti uviazli na lodiach v Stredozemnom mori.

RÍM. Úrad Vysokého komisára OSN pre utečencov (UNHCR) vyzval v utorok európske vlády, aby urýchlene prijali viac ako 500 ľudí zachránených v Stredozemnom mori. Sú uviaznutí na dvoch lodiach a štáty sa sporia medzi sebou, kto ich má prijať, uviedla agentúra AP. Osobitný vyslanec UNHCR pre oblasť Stredozemného mora Vincent Cochetel konštatoval, že ide o boj "proti času". Podľa neho sa "blížia búrky a podmienky (na mori) sa zhoršia". Migranti sú na dvoch lodiach humanitárnych organizácií, ale protimigračná vláda Talianska im bráni v zakotvení v jeho prístavoch. Niektorí z migrantov sú už na palube viac ako 10 dní. Podľa UNHCR už takmer 600 ľudí tento rok zahynulo alebo ostalo nezvestných vo vodách medzi Líbyou a Talianskom. Európska komisia nalieha na jednotlivé členské krajiny, aby prijali migrantov uviaznutých na lodiach a ponúka im v tomto smere podporu, ale nemá právomoc zasiahnuť. Hovorkyňa eurokomisie povedala, že už "nie je nič, čo by sme mohli urobiť". Taliansky minister vnútra Matteo Salvini v utorok zopakoval svoj postoj, že obe lode s migrantmi nevojdú do talianskych prístavov.


Vojaci zostanú v uliciach Francúzskych miest

Francúzska ministerka obrany nevidí zámer poľaviť v ostražitosti.

PARÍŽ. Nasadenie francúzskych vojakov v uliciach miest a na verejných priestranstvách bude realitou aj v budúcnosti. Francúzska ministerka obrany Florence Parlyová po štvrtkovom zasadaní vlády v Paríži potvrdila, že nejestvuje zámer poľaviť v ostražitosti. Príslušníci armády by však mali byť nasadzovaní pružnejšie ako doteraz, vyplynulo z jej slov. Protiteroristická misia Sentinelle, ktorej súčasťou sú vojenské hliadky, sa začala po teroristickom útoku islamistov na redakciu satirického týždenníka Charlie Hebdo vo francúzskej metropole z januára 2015. Jej súčasťou je aktuálne na celom území krajiny galského kohúta sedem- až desaťtisíc príslušníkov armády. Na tomto sa podľa slov Parlyovej nič nezmení. Nielen príslušníci francúzskej polície, ale aj ozbrojených síl sa už opakovane stali terčmi teroristicky motivovaných prepadov a útokov, respektíve pokusov o ne, čo vyvolalo i kritiku misie Sentinelle, pričom odporcovia hovorili napríklad o tom, že sa uniformovaní vojaci stávajú terčom pre teroristov.


Europarlament žiada nové opatrenia na zamedzenie daňových únikov

V europarlamente zriadia stály vyšetrovací výbor pre dane.

BRATISLAVA. V boji proti praniu špinavých peňazí a daňovým únikom by sa malo prijať viacero nových opatrení. Konštatuje to Európsky parlament vo svojom uznesení, ktoré schválil v stredu. Uznesenie obsahuje vyše dvesto odporúčaní vyšetrovacieho výboru europarlamentu pre pranie špinavých peňazí. Okrem iného hovoria o potrebe zavedenia verejne prístupných registrov konečných užívateľov výhod na úrovni Európskej únie či sankciách pre finančných sprostredkovateľov za agresívne daňové plánovanie. Zároveň rozhodli, že v europarlamente bude zriadený stály vyšetrovací výbor, ktorý sa bude zaoberať daňovými otázkami. Europoslanci taktiež navrhujú spoločné vymedzenie toho, čo je offshorové finančné centrum, daňový raj, nespolupracujúca daňová jurisdikcia a vysoko riziková krajina z hľadiska prania špinavých peňazí. Taktiež by privítali ustanovenie nástrojov na podporu oznamovateľov, ktoré by im zaistili účinnú ochranu a primeranú finančnú pomoc. Pomôcť by tiež podľa europarlamentu malo zavedenie odradzujúcich sankcií na úrovni únie aj členských štátov voči bankám a sprostredkovateľom, ktorí sa vedome zámerne a systematicky zapájajú do nezákonných daňových systémov alebo do prania špinavých peňazí. Tieto opatrenia by podľa europoslancov mali byť odpoveďou aj na poslednú kauzu takzvaných Panamských dokumentov. EP zároveň vyjadril poľutovanie nad tým, že v týchto dokumentoch sa spomínajú viaceré členské krajiny Európskej únie (EÚ). "Poslanci tiež kritizovali nedostatok politickej vôle na strane niektorých krajín únie pokročiť v daňových reformách a v ich presadzovaní," informuje europarlament. Zjednodušiť boj proti daňovým únikom môže podľa parlamentu aj zmena v systéme prijímania daňovej legislatívy. Schvaľovanie legislatívy únie v oblasti daňovej politiky si v súčasnosti vyžaduje jednomyseľnú podporu ministrov členských štátov. Parlament presadzuje, aby v budúcnosti stačila Rade Európskej únie na schválenie takýchto právnych aktov kvalifikovaná väčšina. "EÚ pokročila v boji so subjektmi, cez ktoré sa prelievajú zisky firiem, ktoré sa chcú vyhnúť plateniu daní, a vydala tzv. čiernu listinu. Ak chce byť v boji proti daňovým rajom EÚ dôsledná, musí ísť ďalej a musí sa to týkať aj samotných členov ako je Holandsko, Luxembursko, Írsko či Malta," uviedol na margo schváleného uznesenia europoslanec Branislav Škripek. Ako dodal jeho kolega Ivan Štefanec, za najdôležitejšie opatrenie, ktoré by sa malo zaviesť, považuje pravidlo zdaňovania na mieste, kde vzniká zisk.


Hokejový Slovan zvládol prvý prípravný zápas, od Pardubíc nedostal gól

Góly: 34. Puliš (Abdul, Miklík), 39. Puliš (Kukumberg, Demo), 43. Podlipnik (Abdul, Meszároš) Zostava Slovana Bratislava: Habal - Sersen, Štajnoch, Meszároš, Podlipnik, Šedivý, Demo, Hudec, Bačík - Kukumberg, Puliš, Miklík - Vandas, Zigo, Abdul - Valach, Kytnár, Sloboda - Matoušek, Urbánek, Fafrák HRADEC KRÁLOVÉ. Hokejisti Slovana Bratislava vstúpili úspešne do prípravy na novú sezónu. V prvom prípravnom zápase si poradili s HC Dynamo Pardubice 3:0. Duel bol súčasťou turnaja Mountfield Cup, ktorý sa koná v Hradci Králové. O výhre Slovana rozhodol dvoma gólmi v druhej tretine Radovan Puliš, tretí gól pridal v záverečnej časti Matič Podlipnik. Čisté konto si pripísal brankár Vladislav Habal. Na turnaji si slovanisti zahrajú aj proti domácemu tímu (pondelok o 18:00) a ruskému Spartaku Moskva (streda o 12:00). Roman Stantien, tréner Slovana Bratislava: "Mužstvo pristúpilo k prvému zápasu na turnaji, a vôbec v príprave, zodpovedne. Chalani hrali s nasadením od prvej do poslednej minúty duelu. Počas celého priebehu zápasu sme diktovali tempo hry, vytvorili si dostatok príležitostí a trikrát skórovali. Presadil sa dvakrát Rado Puliš, jeden gól pridal tvrdou strelou Matič Podlipnik. Pozitívom je čisté konto brankára Habala, ktorému pomohlo celé mužstvo. Sme radi, že veci, ktorým sme sa venovali v tréningoch preniesli chlapci aj do zápasu."


Nový týždeň sa začne s hmlou, výstraha platí pre celé Slovensko

Cesty sú zjazdné, povrch vozoviek je vlhký až mokrý.

BRATISLAVA. Slovenský hydrometeorologický ústav (SHMÚ) vydal výstrahu prvého stupňa pred hmlou so zníženou dohľadnosťou 50 až 200 metrov. Informuje o tom na svojej internetovej stránke. Výstraha platí pre celé územie Slovenska od 18.00 h až do pondelkového (6. 2.) obeda. "Znížená dohľadnosť predstavuje potenciálne nebezpečenstvo pre dopravné aktivity. Výskyt hmiel s uvedenou dohľadnosťou je v danej ročnej dobe a oblasti bežný, ale môže spôsobiť škody menšieho rozsahu," upozorňujú meteorológovia. Slovenská správa ciest informuje o tom, že všetky sledované úseky diaľnic a rýchlostných ciest na území Slovenska sú zjazdné, povrch vozoviek je vlhký až mokrý. "Cesty I., II. a III. triedy na území SR sú zjazdné, povrch vozoviek je prevažne vlhký až mokrý, v hornatejších oblastiach pokrytý vrstvou kašovitého až utlačeného snehu do troch centimetrov," uvádza.


Zimbabwiansky prezident priletel do JAR za manželkou, vinia ju z napadnutia

Prvá dáma mala v hotelovej izbe zaútočiť na modelku.

JOHANNESBURG. Zimbabwiansky prezident Robert Mugabe priletel v stredu v noci do Juhoafrickej republiky, kde jeho manželka Grace Mugabe čelí obvineniu z napadnutia. Politik pricestoval spolu so sprievodom na leteckú základňu v meste Pretória. Podľa predchádzajúcich informácií prvá dáma Zimbabwe napadla v nedeľu v noci v hotelovej izbe v Johannesburgu 20-ročnú modelku Gabriellu Engels, ktorá tam bola s prezidentskými synmi. Jeden z osobných strážcov prezidentovej manželky údajne stál a prizeral sa, ako Mugabe zaútočila predlžovacím káblom. Engels zverejnila na sociálnych sieťach niekoľko fotografií, na ktorých sú vidieť rany na čele pochádzajúce z incidentu. Mugabe už požiadala o uplatnenie diplomatickej imunity. Polícia uviedla, že čaká na inštrukcie od ministerstva zahraničných vecí, ktoré zvažuje požiadavku. Minister Fikile Mbalula povedal, že všetky hraničné priechody majú prísny zákaz pustiť obvinenú z krajiny. Modelke ponúkol svoje služby prominentný právny zástupca Gerrie Nel, ktorý sa zaoberal aj prípadom športovca Oscara Pistoriusa usvedčeného z vraždy. Nel, bývalý štátny prokurátor, v súčasnosti pracuje pre organizáciu zaoberajúcu sa ľudskými právami AfriForum. Obaja sa vo štvrtok stretnú na tlačovej konferencii. K prípadu sa už vyjadrila aj juhoafrická opozičná politická strana Demokratická aliancia, ktorá nalieha na prezidenta Jacoba Zumu, aby Mugabe čelila spravodlivosti.


Noví členovia Súdnej rady podľa Koleka zabezpečujú plné spektrum názorov

Miloš Kolek nepovažuje výsledok volieb za jednostranný.

BRATISLAVA. Osem budúcich nových zástupcov sudcov v Súdnej rade zabezpečuje plné spektrum názorov na justíciu. Domnieva sa tak najúspešnejší zvolený kandidát Miloš Kolek. Sudca Krajského súdu v Prešove získal dôveru 677 z celkom 1195 sudcov, ktorí sa na voľbách zúčastnili. Kolek nepovažuje za jednostranný výsledok volieb, v ktorých uspeli všetci ôsmi kandidáti s podporou Združenia sudcov Slovenska (ZSS) a nikto z kandidátov združenia Sudcovia "Za otvorenú justíciu" (ZOJ) a ďalších kandidátov. "Aj tá časť sudcov, ktorá volila nakoniec úspešných kandidátov, je dostatočne diverzifikovaná. Sú tam ľudia s rôznymi názormi. Podľa mňa aj ľudia, ktorí hlasovali za úspešných, zabezpečujú plné spektrum názorov na justíciu," uviedol. Sudca však podľa jeho slov predpokladal pestrejší výsledok. Domnieval sa, že napríklad uspeje sudca Najvyššieho súdu SR Ján Šikuta, ktorý bol v minulosti sudcom Európskeho súdu pre ľudské práva v Štrasburgu. "Napríklad zvolenie doktora Šikutu som aj ja očakával, lebo sa mi to zdal veľmi dobrý kandidát so skúsenosťami. Ale hlasovanie takého relatívne veľkého počtu ľudí hocikedy dopadne neočakávane," pripustil. Fakt, že medzi ôsmimi novými členmi Rady má šesť krajov svojho zástupcu, nevníma ako prejav koordinovanosti postupu sudcov vo voľbách zo strany ZSS. "Neviem, či to bolo nejako koordinované, ale sudcovia sa zaujímali o svoje veci. Možno to, že sa rozprávali, viedlo aj bez koordinácie k takémuto výsledku," povedal. Kolek pôvodne nebol kandidátom ZSS, podporu napokon prijal. V združení pracujú totiž jeho kolegovia zo súdov, ozrejmil. "Vidíme, že naše názory na mnohé veci sú podobné alebo totožné, preto som považoval za prirodzené prijať podporou, pokiaľ oni vo mne videli kandidáta, ktorý presadzuje hodnoty, ktoré aj oni chcú presadzovať," doplnil. Fakt, že je najúspešnejším kandidátom, podľa Koleka automaticky neznamená, že sa bude uchádzať o miesto predsedu Súdnej rady SR. To považuje za predčasnú otázku. Vo funkcii sa však nasledujúcich päť rokov chce usilovať o zlepšenie mena Súdnej rady vo verejnosti. "Súdna rada je najvyšším orgánom samosprávy sudcov, má sa starať o záležitosti justície a myslím si, že teda takým spôsobom, aby to všetci cítili ako dobré a správne, aby to, o čom my, sudcovia, sme presvedčení, že nastolíme spravodlivosť, aby to tak bolo vnímané aj zo strany verejnosti," vysvetlil. Za nízkou dôveryhodnosťou súdnictva je podľa Koleka aj určité nepochopenie zo strany verejnosti. "Vnímam to ako neoprávnenú nespokojnosť. Uvedomujem si, keď počúvam prieskumy, že je malá dôvera v justíciu. Mne zvnútra sa však nezdá, že by to bolo až také zlé. Zdá sa mi, že často za nespokojnosťou je aj nepochopenie niektorých vecí," uviedol s tým, že k zvýšeniu dôveryhodnosti môže pomôcť aj to, keď sudcovia budú verejnosť informovať o dôvodoch svojich rozhodnutí. Výsledky volieb ôsmich členov Súdnej rady SR, ktoré sa uskutočnili v utorok (23.5.), vyhlásila hlavná volebná komisia v stredu (24.5.) v Miestodržiteľskom paláci v Bratislave. Nasledujúcich päť rokov budú sudcov v kľúčovom orgáne slovenského súdnictva zastupovať Miloš Kolek (Krajský súd v Prešove), Lenka Praženková (Najvyšší súd SR), Erika Zajacová (Krajský súd v Trenčíne), Martin Michalanský (Krajský súd v Košiciach), Marcela Kosová (Krajský súd v Bratislave), Ján Burik (Krajský súd v Žiline), Pavol Pilek (Krajský súd v Nitre) a Daniel Hudák (Najvyšší súd SR). Voľba zástupcov sudcov odštartovala personálnu obnovu Súdnej rady na konci jej tretieho funkčného obdobia. V rámci nej sa vymení celkovo 11 z jej 19 členov. Sudcovia majú v 18-člennej Súdnej rade celkom deväť zástupcov. Deviate miesto bolo preobsadené ešte v novembri 2014, kedy vo voľbe uspel vtedy sudca Krajského súdu v Trnave, dnes sudca Najvyššieho súdu SR Dušan Čimo.


Kaliňák si nemyslí, že jednokolové voľby pomôžu extrémistom

Ministri odsúhlasili návrhy koaličných poslancov za stranu Smer a Most-Híd.

BRATISLAVA. Dvojkolová voľba predsedov vyšších územných celkov ani spoločný postup demokratických síl v nich nástupu Mariana Kotlebu a jeho ĽSNS samé o sebe nezabránia. V reakcii na navrhovanú zmenu ústavy a volebných zákonov to dnes uviedla ministerka spravodlivosti Lucia Žitňanská (Most-Híd). Ministri odsúhlasili návrhy koaličných poslancov za stranu Smer a Most-Híd na novelu Ústavy SR a zákona o podmienkach výkonu volebného práva, ktoré sú v parlamente v druhom čítaní. Koaličné strany navrhujú zrušiť druhé kolo volieb predsedov kraja a tieto voľby by sa mali tiež do roku 2022 konať súčasne s komunálnymi voľbami. Žitňanská vysvetlila, že je v otázke zrušenia či zachovania druhého kola "neutrálna", návrh nevníma dramaticky. Pripomenula, že o zmene sa vedie dlhodobá diskusia. "Nie som si istá, že v našich podmienkach je dvojkolová voľba to, čo zabráni nástupu Kotlebu. Po skúsenosti z Banskobystrického kraja nie som presvedčená, že len argument, že sa všetci demokrati majú postaviť voči Kotlebovi zaberie, že to naši voliči proste takto vnímajú. Podľa mňa na to treba úplne inú, sústredenú politickú prácu bez ohľadu na to, či je jednokolová alebo dvojkolová voľba," vysvetlila ministerka. Minister kultúry Marek Maďarič (Smer) poukazuje, že Marian Kotleba sa stal šéfom Banskobystrického samosprávneho kraja aj napriek dvojkolovej voľbe. "To, ako konkrétny politik využije volebný systém, to je vždy veľká otázka a myslím si, že ak neextrémistickým politickým stranám záleží na tom, aby nevíťazili extrémisti, tak majú konať v tom zmysle a spájať sa. Sú iné nástroje a možnosti ako to nedopustiť, jednokolová voľba je príležitosťou alebo prekážkou pre každého," skonštatoval. Žitňanskej stranícky kolega, minister životného prostredia László Sólymos súhlasí so zmenami, ktoré presadzuje Most-Híd so Smerom v parlamente. "Ja si nemyslím, že to napomáha extrémizmu," uviedol na margo obáv zo zrušenia druhého kola vo voľbách predsedov územných celkov. Pripomenul, že pred štyrmi rokmi Marian Kotleba v prvom kole prehral a úspešným sa stal až v druhom kole. "V každom prípade, keď sa spoja voľby, tak aj tie župné dostanú trošičku iný rozmer, lebo teraz, keď sa pozrieme na uplynulé tri župné voľby vidíme, že záujem občanov o tieto voľby nie je vysoký, Samozrejme sú v tom aj peniaze," mieni Sólymos. Spojenie volieb do VÚC s komunálnymi je podľa ministra vnútra Roberta Kaliňáka (Smer) "absolútne v poriadku". Verí, že okrem úspory tento krok prinesie aj vyššiu účasť ľudí vo voľbách. Problém nevidí ani v zrušení druhého kola voľby predsedov VÚC. Považuje ho za "relatívne zbytočné" a "nereprezentatívne". "Môže pomôcť tomu, že bude lepší a zodpovednejší výber," hovorí o návrhu vládnych poslancov Kaliňák. Nemyslí si, že tento krok pomôže do volených funkcií extrémistom. Argumentuje, že tým pomáhajú najmä médiá "džihádom" proti Smeru.


Trump spôsoboval Bushovej úzkosť, pochybovala o republikánoch

WASHINGTON. Dnes už nežijúca bývalá prvá dáma Spojených štátov Barbara Bushová pred smrťou priznala, že súčasný prezident Donald Trump v nej vyvolával "úzkosť" a úvahy o tom, či môže byť naďalej podporovateľkou Republikánskej strany, ktorá Trumpa do funkcie nominovala. Názory manželky niekdajšieho republikánskeho prezidenta Georgea Busha staršieho na Trumpa vyšli najavo po tom, ako denník USA Today zverejnil v stredu výňatky z pripravovanej biografie, ktorá má vyjsť pod názvom The Matriarch, informovala agentúra AP. Príslušný rozhovor poskytla Bushová vo februári 2018. Krátko na to, v apríli, zomrela vo veku 92 rokov. Spomínanú "úzkosť" bývalá prvá dáma pociťovala počas prezidentských volieb v roku 2016, v ktorých Trump nakoniec zvíťazil nad svojou súperkou Hillary Clintonovou. Na otázku, čo sa stále považuje za republikánku, odpovedal: "Asi by som dnes povedala, že nie". Bushová v rozhovore spomínala, ako si pripravovala žartovný list, v ktorom by Clintonovej manželovi, exprezidentovi Billovi Clintonovi, zablahoželala k tomu, že sa stal partnerom prezidentky. Následne sa však "s hrôzou" dozvedela, že víťazom volieb je Trump. Jeden z priateľov potom daroval Bushovej hodiny, ktoré rátali zostávajúci čas do konca Trumpovho funkčného obdobia. Tie si nechávala pri svojej posteli, dodáva AP.


Za olivový olej si tento rok priplatíme

BRATISLAVA. Za olivový olej si v najbližšom čase priplatíme. V krajinách, ktoré ho vyrábajú ako je Taliansko či Španielsko totiž jeho produkcia v súčasnosti klesá a náklady na výrobu rastú. Môže za to nestále počasie, záplavy a veľké výkyvy teplôt. Na druhej strane, záujem o olivový olej neustále rastie, čo jeho cenu zvyšuje aj o niekoľko desiatok percent. Správu priniesla agentúra Bloomberg. Cena za extra panenský olivový olej v Taliansku napríklad vzrástla oproti minulému roku až o 70 percent, teda na 5,90 eura za kilogram. Kvôli dusnému počasiu a veľkému výskytu baktérií, ktoré ničia olivové háje pritom Taliani tento rok očakávajú, že sa ich produkcia zníži až o polovicu. Ceny rastú ale aj v ďalších krajinách. V Španielskom Madride vyskočili ceny 10 percent. U Grécko oleja sa očakáva zase zdraženie o 17 percent. Ceny oleja rastú aj kvôli zvyšujúcemu sa dopytu. Veľký záujem prichádza z Číny, ale aj z ďalších rozvíjajúcich sa krajín. Vo Veľkej Británií sa zase olivový olej už teraz stáva v podstate luxusným tovarom. Slabšia libra (kvôli brexitu) spôsobila, že olivový olej sa tu už dnes predáva najdrahšie za posledných sedem rokov. "Olivový olej sa stáva prepichom," cituje agentúra Francesca Mazzeia, ktorý v Londýne prevádzkuje taliansku reštauráciu.


Škoda vylepšila výbavu svojich SUV modelov. Čo je nové?

Okrem technológii dostane menší Karoq aj nový motor.

MLADÁ BOLESLAV. Hoci Škoda už dávnejšie predávala SUV v podobe modelu Yeti, poriadna SUV ofenzíva začala až v roku 2016 s príchodom veľkého SUV Kodiaq. O rok neskôr nasledoval kompaktný Karoq a čoskoro ich doplní najmenší Kamiq. Športovo úžitkové modely Škody sa síce tešia obľube, no automobilka chce držať krok s dobou, a tak sa oba modely už po krátkej dobe na trhu dočkajú menších zmien. Nejde o facelift, preto aj dizajnové zmeny pre modelový rok 2020 sú minimálne. Logo na dverách batožinového priestoru nahrádzajú dnes veľmi populárne chrómové písmená s veľkými rozostupmi, vďaka čomu novšie modely spoľahlivo rozoznáte. Väčší Kodiaq navyše rozšíri ponuku o nové zliatinové disky s priemerom 20 palcov, dostupné budú iba k najvyšším výbavám. Nové sú tiež senzory tlaku v pneumatikách dostupné pre všetky kolesá s priemerom 18 a viac palcov. Sledovanie mŕtveho uhla nahradí príplatkový systém Side Assist, ktorý má dosah až 70 metrov, namiesto predošlých dvadsiatich. Viditeľnejšie je tiež svetelné upozornenie, ktoré sa presunulo na kryt zrkadiel. Veľkou novinkou je dostupnosť adaptívneho podvozku DCC pre modely s pohonom prednej nápravy, doteraz sa dal kombinovať iba s pohonom 4x4. Tlmiče s nastaviteľnou tuhosťou ponúknu tri jazdné režimy, od komfortného po športový. Posledná novinka, spoločná pre oba modely, sa týka bezkľúčového prístupu. Po novom sa vysielač v kľúči vypne po pätnástich minútach bez pohybu. Znižuje sa tak riziko krádeže v prípade že je kľúč odložený napríklad na stole. Jedna z najzaujímavejších noviniek sa týka iba menšieho Karoqu a je ňou nová motorizácia. Pod kapotu si cestu našiel nový naftový dvojliter TDI s výkonom 190 koní, kombinovaný bude s pohonom všetkých kolies a sedemstupňovým automatom DSG. Táto kombinácia je už dlhšie známa z väčšieho Kodiaqu.Modernizované verzie Kodiaqu a Karoqu pre modelový rok 2020 sa objavia v predaji už čoskoro.


Vysoké Tatry prišli od roku 2000 o tretinu lesa

Analýza Inštitútu environmentálnej politiky poukazuje na to, že v národných parkoch ubúda les dvojnásobne rýchlejšie ako na iných územiach.

BRATISLAVA. Radikálne odlesňovanie Slovenska a najmä našich národných parkov si už všimol aj Inštitút environmentálnej politiky, ktorý patrí pod ministerstvo životného prostredia. Vo svojej najnovšej analýze konštatuje, že síce u nás ubúda podobné percento lesov ako v okolitých krajinách, no strata lesa je v priemere dvakrát väčšia v národných parkoch. Oficiálne údaje pritom dlhodobo hovoria, že zalesnenosť Slovenska stúpa. V roku 2015 pokrývali lesy podľa oficiálnych údajov 41 percent územia. Inštitút vo svojej analýze píše o tom, že tento stav je spôsobený najmä odlišnosťou metodiky a chápania toho, čo je les. Lesníci ako les chápu to, čo je zaevidované v katastri, kým metodika Global forest watch vychádza z definície lesa ako väčšej plochy porastenej stromami. Musí to byť aspoň plocha 30x30 metrov, ktorá je aspoň na 30 percent porastená lesom s minimálnou výškou päť metrov. Podľa tejto metodiky stratilo Slovensko medzi rokmi 2000 až 2016 sedem percent lesa. Inštitút však poukazuje najmä na to, že mimo národných parkov bola strata len o málo viac ako šesť percent, v národných parkoch to bolo vyše 12 percent. „Percentuálne a aj objemovo o najviac lesov prišiel Tatranský národný park, kde zmizlo 165 štvorcových kilometrov lesa, čo predstavuje 29,9 percenta,“ píše v analýze Martin Gális. Druhým v poradí je Národný park Nízke Tatry, ktorý prišiel o 110 štvorcových kilometrov, čo je 16,1 percenta plochy lesa. Vyššia ochrana pomohla lesu aj napriek viacerým kalamitám, ktoré sa v danom čase v Nízkych Tatrách vyskytli. Kým v TANAP-e bola najvážnejšou príčinou úbytku veterná smršť z roku 2004, v Nízkych Tatrách veterná smršť z roku 2014 nie je až takým vážnym faktorom. „Za stratu lesa môžu okrem plánovanej a nelegálnej ťažby aj prírodné podmienky a nevhodné, nepôvodné zloženie lesa, ktoré môže byť výrazným faktorom pri vzniku kalamity,“ konštatuje Gális. Okrem národných parkov sú dnes najviac rúbanou oblasťou Kysuce, kde v porovnaní s Oravou a inými susednými regiónmi zmizlo najviac lesa. Problematický je najmä východ Kysúc a časť hraničiaca s Poľskom, teda obce Oščadnica, Stará a Nová Bystrica. „Kým na Orave ubudlo takmer sedem percent lesa, na Kysuciach to bolo vyše 18 percent,“ konštatuje Gális. Dodáva, že v porovnaní so susednými regiónmi v Poľsku a Česku mizli lesy na Kysuciach omnoho rýchlejšie, a to najmä medzi rokmi 2009 až 2012, teda v obdobiach, keď tam nebola žiadna vážna veterná kalamita. Najmenej postihnutými oblasťami v národných parkoch boli podľa satelitných snímok bezzásahové zóny, teda oblasti, ktoré sú v piatom stupni ochrany a nesmie sa tam ťažiť. Lesníci pritom dlhodobo tvrdia, že ťažbou v národných parkoch lesy chránia a pomáhajú im pred škodcami. Argumentujú napríklad lykožrútom, ktorý by vraj v prípade, že sa napadnuté drevo nechá v lese, zničil celý lesný porast. Štatistiky však ukazujú, že v bezzásahových zónach ubúdajú lesy výrazne pomalšie. V Nízkych Tatrách, ktoré medzi rokmi 2000 a 2016 prišli o 16 percent lesa, v piatom stupni ochrany ubudlo menej ako jedno percento stromov. „Vyššia ochrana pomohla lesu aj napriek viacerým kalamitám, ktoré sa v danom čase v Nízkych Tatrách vyskytli,“ uzatvára analýzu Gális.


Americká vláda napadla rozhodnutie o prevzatí firmy Time Warner spoločnosťou AT&T

Transakciu v hodnote 81 miliárd dolárov odobril minulý mesiac federálny súd.

WASHINGTON. Federálne ministerstvo spravodlivosti sa vo štvrtok odvolalo proti rozhodnutiu, ktorým súd spoločnosti AT&T povolil prevziať firmu Time Warner. Transakciu v hodnote 81 mld. USD odobril minulý mesiac federálny súd, keď odmietol žalobu ministerstva spravodlivosti, ktoré napadlo zlúčenie firiem vlani v novembri. Napriek očakávaniam časti expertov sudca prevzatie schválil bez stanovenia akýchkoľvek osobitných podmienok. Ministerstvo spravodlivosti v tom čase oznámilo, že zvažuje možnosť ďalšieho odvolania. AT&T je najväčším americkým poskytovateľom služieb v oblasti tradičného satelitného televízneho vysielania a v oblasti káblovej televízie. Time Warner vlastní televízne kanály HBO, CNN, TBS a filmové štúdiá Warner Bros. Ministerstvo spravodlivosti fúziu napadlo s tým, že spojenie AT&T a Time Warner by vážne poškodilo spotrebiteľov zvýšením poplatkov za príjem televízneho vysielania a brzdením inovácie, osobitne v oblasti internetového televízneho vysielania.Nesúhlas vlády s akvizíciou v tom čase prekvapil mnohých znalcov trhu, ktorí poukazovali na to, že AT&T a Time Warner nie sú priamymi konkurentmi a "vertikálne" spojenia medzi takýmito firmami zvyčajne ľahšie získavali súhlas vlády ako transakcie spájajúce konkurentov.


Sólymos vyzval ľudí, aby nekúrili nekvalitným palivom

Vykurovanie domácností má podľa ministra zásadný podiel na zhoršené kvality ovzdušia.

BRATISLAVA. Minister životného prostredia László Sólymos vyzval v pondelok slovenské domácnosti, aby nevykurovali spaľovaním nekvalitného paliva. Urobil tak v súvislosti s výrazne zhoršenou smogovou situáciou v niektorých častiach Slovenska, v súčasnosti najmä v Žiline, Martine, Ružomberku, Banskej Bystrici a Košiciach. Práve vykurovanie domácností má podľa ministra zásadný podiel na zhoršené kvality ovzdušia. "Častokrát sa na Slovensku spaľuje nekvalitné palivo či dokonca odpad, aj keď to zákon jasne zakazuje. Zvážte prosím, či sa skutočne oplatí používať palivo, ktoré potom znečisťuje vzduch, ktorý dýchame," apeluje Sólymos. Dodal, že štát nemôže ku každému jednému komínu postaviť policajta. Sólymos tiež predstavil opatrenia, ktoré by mali v budúcnosti zabrániť podobnému znečisteniu ovzdušia. Ministerstvo životného prostredia plánuje zlepšiť informovanosť obyvateľstva i miestnych úradov o smogovej situácii. "Chceme nastaviť efektívnejší spôsob informovania," vyhlásil. Rezort životného prostredia tiež pripravuje novú stratégiu na zlepšenie kvality ovzdušia, ktorá by mala udržať znečistenie ovzdušia pod kontrolou. „V rámci stratégie zvažujeme napríklad zavedenie emisných požiadaviek na niektoré kotly pre domácnosti, ktoré budú uvedené na slovenský trh, ako aj možnosti podpory ich výmeny,“ povedal minister. Novela zákona o ovzduší by podľa neho mala znížiť emisné stropy, najmä v doprave, ministerstvo bude tiež naďalej podporovať znižovanie energetickej náročnosti budov. Minister pripomenul, že emisie z priemyselnej výroby klesajú, pričom v porovnaní s rokom 1990 sa emisie oxidu uhličitého znížili o vyše 45 percent. Priemysel a energetika podľa Sólymosa taktiež zavádzajú rôzne opatrenia na znižovanie energetickej náročnosti svojej výroby, a tým aj na znižovanie emisií. V tomto smere sa envirorezort snaží podporovať zamestnávateľov, aby v nastolenom trende pokračovali. „Preto sme uvoľnili 10 miliónov eur na možné kompenzácie zvýšených nákladov,“ uzavrel minister. Environmentálny fond už v utorok zverejní výzvu na predloženie žiadostí na poskytnutie dotácie. Ako informoval Ladislav Čaracký zo Slovenského hydrometeorologického ústavu, za vysokú koncentráciu prachových častíc v ovzduší môže okrem vykurovania aj doprava, zimné posypy a priemyselná výroba. V súčasnom období podľa neho nastali aj zlé rozptylové podmienky, a to najmä v dolinách a kotlinách. Bol tiež dlhodobý mráz bez sneženia a vetra, takže prachové častice zostávali v ovzduší. Súčasná smogová situácia bola najhoršia za posledných 20 rokov. Stav by sa mal zmeniť už v stredu, keď by malo začať snežiť a otepliť sa. Čaracký ľudí vyzval, aby v prípade smogového zamorenia obmedzili pohyb a fyzické aktivity vonku aj vetranie.


DOBRÉ RÁNODobré ráno: Zázračná dedina ukazuje na Smer a miznúce eurodotácie

Reportáž z Babindola

Podnikateľ z Babindola

Stĺpček

Podcast

Ako sa okolo eurodotácií na rozvoj vidieka začali objavovať mená politikov.

Babindol a Sebechleby sú dve zázračné dediny. Spájajú ich firmy aj jednotlivé osoby a sú prekvapivo úspešné, ak dôjde na eurofondy a získavanie peňazí. Vyhrávajú súťaže, investujú, opravujú, stavajú. A potom sa v celej sieti začnú objavovať známe mená: Ľubomír Jahnátek, policajný prezident Tibor Gašpar, podnikateľ spájaný so Smerom Miroslav Bödör. Tomáš Prokopčák sa o agrochobotnici rozpráva s Romanom Cuprikom. Vláda nebude rokovať o dekriminalizácii drog. Ministerka spravodlivosti Lucia Žitňanská chcela nanovo definovať množstvá látok, za ktoré by ľuďom hrozili pokuty či napomenutia. Tolerantnejšie by sa prihliadalo na užívateľov, zároveň by sa prísnejšie posudzovali díleri. Proti bola nacionalistická SNS. Sudca odmietol obžalobu na Kotlebovho poslanca Stanislava Mizíka. Člen extrémistickej ĽSNS mal podľa polície vyrábať extrémistické materiály, rozširovať extrémistické materiály a hanobiť národ, rasu a presvedčenie. Sudca špecializovaného súdu žalobu odmietol pre procesné chyby. Taliani sa v Bruseli sťažujú na slovenskú štátnu pomoc. Brazílsko-americká firma Embraco totiž údajne plánuje presunúť takmer 500 pracovných miest z Talianska na Slovensko. Podľa Talianov je slovenská pomoc nelegálna, naše ministerstvo hospodárstva Talianom odkazuje, že ide len o predvolebný boj. Bývalý tajomník českej extrémistickej strany SPD pôjde pred súd. Jaroslava Staníka obvinili zo spáchania trestných činov proti ľudskosti. Opitý Staník podľa svedkov vulgárne urážal českú ministerku práce, neskôr jej začal nadávať pre podporu menšín a napokon vyzýval na ich likvidáciu. Hrozia mu až tri roky väzenia. Neďaleko Damasku zahynuli za posledné dni stovky civilistov, zranenia utrpelo ďalších viac ako tisíc. Sýrske provládne sily totiž zaútočili na oblasť Východná Ghúta neďaleko Damasku a bombardovali aj nemocnice. Oblasť je posledným väčším územím pri sýrskom hlavnom meste, ktoré je v rukách opozície. Podľa OSN sa situácia vymyká spod kontroly a zhruba 400-tisíc ľuďom hrozí humanitárna katastrofa. Dostupné na službe Spotify Pre Android: RSS | SoundCloud | Stitcher | Pocket Casts | TuneIn Ak máte iPhone (presmeruje vás do aplikácie): Apple podcasty  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Speváčku Sinéad O'Connorovú prijali v nemocnici

Viacerí blízki sa obávajú o psychické zdravie speváčky.

NEW YORK. Írsku rockovú speváčku Sinéad O'Connorová hospitalizovali v jednej z nemocníc amerického štátu New Jersey. Do nemocnice sa dostala po tom, ako jej 12 minút trvajúci videozáznam zverejnenom na internete vyvolal obavy o jej psychické zdravie. Speváčka v ňom totiž priznala, že v posledných dvoch rokoch máva samovražedné pocity. Jeden zo speváčkiných priateľov v jej mene zverejnil na jej facebookovej stránke odkaz, že Sinéad O'Connorová je v poriadku a nemá v úmysle spáchať samovraždu. Dodal, že speváčka dostáva tú najlepšiu starostlivosť a je v milujúcom prostredí. O'Connorovej v roku 2003 diagnostikovali bipolárnu afektívnu poruchu, podľa nej však ide o chybnú diagnostiku a v skutočnosti ju trápia depresie a posttraumatická stresová porucha. Fakt, že o svojich pocitoch hovorila verejne, odborníci vysoko ocenili - podobne ako aj nedávno u Justina Biebera či Seleny Gomezovej. Podľa nich priznanie sa celebrít, že majú psychické problémy, vedie k destigmatizácii týchto chorôb. Dr. Parul Jain z univerzity v štáte Ohio uviedol pre britský denník Daily Mail, že "duševné choroby sú stigmou a ľudia nemajú odvahu, aby hovorili o ťažkostiach, s ktorými zápasia." Lekár upozornil, že vyjadrenia slávnych ľudí majú veľmi pozitívny vplyv na tínedžerov. Prieskumy z roku 2015 totiž naznačujú, že 12,5 percenta britských tínedžerov vo veku od 12 do 17 rokov malo aspoň raz za rok depresívne pocity.


Domácnosti môžu získať podporu na vyše dvetisíc malých OZE

Štát podporí kúpu a inštaláciu malých obnoviteľných zdrojov energií.

BRATISLAVA. Slovenské domácnosti sa môžu aktuálne uchádzať o podporu na kúpu a inštaláciu vyše dvetisíc zaregistrovaných malých obnoviteľných zdrojov energií (OZE). Podporu od Slovenskej inovačnej a energetickej agentúry (SIEA) môžu získať na vyše 800 druhov fotovoltických panelov, na zhruba 260 slnečných kolektorov, na takmer 400 druhov kotlov na biomasu a na vyše 770 tepelných čerpadiel. Agentúra upozorňuje, že výrobcovia malých OZE majú stále možnosť zaregistrovať si svoje zariadenia do projektu Zelená domácnostiam II.„Vzhľadom na to, že na trh sú uvádzané stále nové zariadenia a výroba iných už medzičasom skončila, v pokračovaní projektu je možnosť, aby sa zoznam priebežne dopĺňal, ale aj “čistil“ od zariadení, ktoré už nie sú dostupné,“ uviedol pre agentúru SITA komunikačný manažér SIEA Stanislav Jurikovič. Od začiatku projektu bolo vymazaných 34 zariadení, ďalších sedem je v lehote, kedy sa k návrhu na ich vymazanie môže ktokoľvek vyjadriť. „Žiadosti o výmaz sa doteraz týkali iba slnečných kolektorov a fotovoltických panelov, teda tých druhov zariadení, ktoré boli do zoznamu zaradené automaticky z pilotného projektu,“ konštatoval Jurikovič.V tomto roku plánuje SIEA dvadsať kôl na vydávanie poukážok s alokovanou čiastkou minimálne 12,1 milióna eur. V rámci projektu Zelená domácnostiam II by malo byť podľa odhadov SIEA do roku 2023 podporených v domácnostiach mimo Bratislavského samosprávneho kraja ďalších 25 tisíc inštalácií s celkovým inštalovaným výkonom 140 megawattov.


Rezort práce navrhuje zvýšiť príspevok na opatrovanie ŤZP

Výška príspevku sa má odvíjať od výšky minimálnej mzdy.

BRATISLAVA. Rezort práce navrhuje zvýšiť peňažný príspevok na opatrovanie ťažko zdravotne postihnutých (ŤZP) pre všetky skupiny poberateľov. Po novom by sa mala výška tohto príspevku odvíjať od výšky minimálnej mzdy a nie od súm životného minima. Vyplýva to z novely zákona o peňažných príspevkoch na kompenzáciu ťažkého zdravotného postihnutia, ktorú ministerstvo práce predložilo do medzirezortného pripomienkového konania. K viacerým zmenám, ktoré má novela priniesť, sa vláda zaviazala v programovom vyhlásení vlády. Novela zákona počíta s postupným zvyšovaním peňažného príspevku na opatrovanie, a to tak, aby sa do roku 2020 jeho výška priblížila k výške čistej minimálnej mzdy pri poberateľoch v produktívnom veku a pri poberateľoch poberajúcich niektorú z dôchodkových dávok by jeho výška mala dosiahnuť polovicu čistej minimálnej mzdy. "Príspevok na opatrovanie býva u týchto opatrovateľov hlavným, prípadne jediným zdrojom príjmu," priblížilo dôvod zmeny ministerstvo. Po novom sa nemá výška peňažného príspevku na opatrovanie, ako aj výška peňažného príspevku na osobnú asistenciu odvíjať od súm životného minima, ale od výšky minimálnej mzdy. "Tým sa zabezpečí ich vyšší medziročný rast," predpokladá ministerstvo práce. Novelou zákona sa navrhuje aj limitovať mechanizmus uplatňovania pohľadávok v konaní o dedičstve. Minister práce Ján Richter (Smer-SD) už koncom roka avizoval, že snahou vlády bude zrušiť podmienku vrátenia príspevku na kúpu auta alebo prestavbu kúpeľne, ak ŤZP zomrie. V takýchto prípadoch totiž musia rodiny vracať alikvotnú časť financií. "Navrhuje sa upustiť od povinnosti uplatňovať poskytnutý peňažný príspevok na kompenzáciu alebo jeho pomernú časť v konaní o dedičstve v prípade, ak ŤZP zomrie. Uplatňovanie pohľadávky v konaní o dedičstve zostane zachované len v prípade, ak ťažko zdravotne postihnutý nepoužil z dôvodu úmrtia peňažný príspevok na jeho účel, teda ak bol napríklad osobe vyplatený príspevok na kúpu pomôcky, avšak si ju už nestihla zakúpiť," vysvetlilo ministerstvo v dôvodovej správe. Odstrániť sa má aj tvrdosť zákona tým spôsobom, že pre povinnosť vrátiť peňažný príspevok na úpravu bytu, rodinného domu či garáže je rozhodujúce, že ŤZP, ktorej bol príspevok poskytnutý, zmení trvalý pobyt alebo nevyužíva upravený priestor. Pri peňažnom príspevku na osobnú asistenciu sa tiež navrhuje upraviť podmienky tak, aby tlmočenie pre osoby so sluchovým postihnutím bolo zabezpečované prostredníctvom tlmočníckej služby, ktorú bude možné vhodne kombinovať s osobnou asistenciou. Zároveň sa zavádza možnosť poskytovať príspevok na osobnú asistenciu aj ŤZP, ktorou je nezaopatrené dieťaťa, voči ktorému sa vykonávajú opatrenia sociálnoprávnej ochrany detí a sociálnej kurately. Upraviť sa majú aj podmienky na získanie parkovacieho preukazu pre ľudí so zdravotným postihnutím. "Navrhuje sa rozšíriť okruh osôb, ktorým je možné vyhotoviť tento preukaz, ako aj zjednodušiť administratívny postup pri jeho priznávaní," doplnilo ministerstvo práce, ktoré očakáva, že tento krok bude mať pozitívny vplyv na výdavky domácnosti, v ktorých takto ťažko zdravotne postihnutý žije, nakoľko sa jej znížia správne a iné poplatky naviazané na vydanie tohto preukazu. Novela zákona má tiež umožniť poskytovať peňažný príspevok na zvýšené výdavky súvisiace so zabezpečením prevádzky osobného motorového vozidla osobám so zdravotným postihnutím, ktoré sú zaradené do chronického dialyzačného programu, do transplantačného programu a ktorým sa poskytuje onkologická liečba. Cieľom novely je tiež zefektívniť posudkovú činnosť. Pripomienkové konanie k novele zákona by malo byť ukončené 12. marca tohto roka. Právna norma by mala nadobudnúť účinnosť od 1. júla tohto roka, okrem niektorých ustanovení, ktoré majú vstúpiť do platnosti od 1. júla 2020.


Vražda dieťaťa šokovala Nemecko, páchateľ je stále na úteku

Nožom ubodanú obeť našla polícia v pivničných priestoroch domu v Herne.

HERNE. Nemecká polícia pokračuje v zatiaľ neúspešnom pátraní po 19-ročnom Marcelovi Hessem, ktorý sa na temnej strane internetu chválil vraždou deväťročného chlapca zo susedstva a zverejnil zábery šokujúce aj skúsených kriminalistov. Hľadaný pravdepodobný páchateľ hrdelného zločinu z pondelkového večera, stúpenec bojových športov bol polícii doteraz neznámy. Vo svojom okolí bol známy ako skôr zdržanlivý tínedžer-čudák, ktorý často chodil v odevoch pripomínajúcich ozbrojené sily a podľa nepotvrdených informácií bol svojho času v škole terčom mobingu. Minister vnútra spolkovej krajiny Severné Porýnie-Vestfálsko Ralf Jäger medzičasom apeloval na médiá a verejnosť, aby nešírili strašné zábery zločinu. Motív zločinu zatiaľ nie je známy. Jeho nožom ubodanú obeť našla polícia v pivničných priestoroch domu v Herne. Predchádzala tomu informácia, ktorú polícii poskytol iný užívateľ temnej strany internetu (Darknet). Polícia varovala občanov pred snahou zadržať hľadaného mladíka na vlastnú päsť, a to napriek jeho "plachosti" a absencii sociálnych kontaktov. Ide o nebezpečného, možno aj ozbrojeného mladíka, zdôraznila, nevylučujúc ani jeho prípadnú samovraždu po dokonanom zločine.


Erdogan vyzval svoju stranu na zásadne zmeny, ktoré jej vo voľbách umožnia zvíťaziť

Svoje funkcie si udržia iba úspešní funkcionári a tí, ktorí cítia únavu, musia podľa tureckého prezidenta odísť.

ANKARA. Turecký prezident Recep Tayyip Erdogan vyzval svoju Stranu spravodlivosti a rozvoja (AKP) na "zásadné zmeny", ktoré jej umožnia zvíťaziť vo voľbách v roku 2019. "Zmena je podstatou AKP, ktorá vznikla preto, aby reagovala na potrebu Turecka po zmene," povedal Erdogan v pondelok večer v Ankare pred tisícami priaznivcov na oslavách 16. výročia založenia konzervatívnej AKP. Strana teraz podľa Erdogana potrebuje "zásadné zmeny". Svoje funkcie si udržia iba "úspešní" funkcionári a tí, ktorí cítia "únavu", musia odísť. Erdogan sa vrátil do čela AKP v máji po kontroverznom referende o reforme ústavy, ktorá umožňuje prezidentovi byť zároveň predsedom politickej strany. Svojich spolustraníkov opakovane varoval, že boj o absolútnu väčšinu v parlamentných a prezidentských voľbách naplánovaných na november 2019 bude ťažký a kto sa naň necíti, mal by stranu opustiť. Takisto avizoval, že AKP nebude zhovievavá voči stúpencom islamského kazateľa Fethullaha Gülena, ktorý je obviňovaný zo zosnovania neúspešného vojenského prevratu z júla 2016. Gülen bol kedysi dlhoročným spojencom Erdogana a mnoho členov AKP sa otvorene hlásilo k jeho medzičasom zakázanému hnutiu. AKP založil v auguste 2001 Erdogan a ďalší bývalí členovia islamistickej Strany prosperity (RP) Necmettina Erbakana. Erdogan sa v novej strane vedome odklonil od islamistickej politiky RP a demonštratívne sa prihlásil k demokracii, kapitalizmu a sekularizmu. Oznámil tiež, že sa bude usilovať o vstup Turecka do Európskej únie. Od roku 2002 AKP vyhrala všetky voľby a je nepretržite pri moci. Uplynulé štyri roky však poznačili množiace sa konflikty a rastúce napätie. Po potlačení pokusu o prevrat Erdogan tvrdo zakročil proti svojim odporcom. Zatiaľ čo jeho stúpenci v ňom vidia človeka, ktorý priniesol Turecku prosperitu a rozvoj, jeho oponenti ho obviňujú z polarizácie spoločnosti a premeny Turecka na diktatúru.